text:
Danski staturin fyllir meira í kassan hjá SAS
Vinna08-11-2017 - 16:33 - Jóanis Albert Nielsen
Áðrenn emissiónina eiga danski, norski og svenski staturin saman við svenska Wallenberg-samtakinum 50,2% av skandinaviska flogrisanum, sum ofta hevur verið í fíggjarligum trupulleikum seinastu árini.
Felagið stendur seg betur nú, og danska fíggjarmálaráðið sigur m.a. soleiðis um ætlanina hjá felagnum:
"SAS har igennem en længere periode offentligt tilkendegivet en forventning om, at selskabet vil have et behov for at styrke kapitalgrundlaget fremadrettet. Selskabets kapitalbehov afspejler, at selskabet over de kommende år dels har et større refinansieringsbehov som følge af forfald af en række større gældsforpligtelser, og dels ønsker at gennemføre et ambitiøst investeringsprogram med henblik på at forny selskabets flyflåde."
STRATEGISK ÆTLAN
Sostatt er líkt til, at danski staturin tekur strategisku ætlanina fyri danska flogferðslu í álvara, sum varð løgd fram í summar. Í henni verða atlit tikin bæði til flogfeløg og -vøllir.
Í Føroyum tykist ongin hava nakra samlaða ætlan fyri menning av flogferðsluni. Tað skuldi annars ligið væl fyri, tí landið eigur allan partapeningin í báðum feløgunum, sum reka flogfelagið og flogvøllin.
Passar tað, at Vága Floghavn hevur keypt og rinda fyri RNP 0.1 innflúgvingarskipanina, so fær SAS eisini beinleiðis stuðul úr Føroyum. Tí bara feløg kunnu brúka skipanina, sum hava serliga útgerð og seta í verk serstaka venjing fyri sínar manningar.
Tílíka tænastu fekk Atlantsflog ikki, tá felagið slóðaði fyri menningini av RNP-skipanini í Evropa og flutti reglusemið í flúgvingini til Føroya upp í topp.
Landsstýrið hevur skyldu til at samskipa innsatsin hjá báðum feløgum, so samfelagið fær sum mest burturúr.
Tað gera landsstýrismenn og landsstýrið ikki, um flogvøllurin beinleiðis gevur øðrum fyrimun fram um føroyska felagið, sum røkir flúgvingina hvønn einasta dag í árinum bæði tíðliga og seint. Tí sjálvandi ávirkar tað kappingarførið hjá føroyska felagnum, sum frammanundan hevur skerdar møguleikar at sleppa framat øðrum evropeiskum marknaðum.
Avgjøldini hækkaðu nógv á flogvøllinum, tá flogvallarfelagið var ungt og skuldi undir útbyggingina. Men tann tíðin er farin, og pengarnir fossa inn í vallarkassan. Men avgjøldini eru ikki fallin, og framvegis favoriserar flogvøllurin tey, sum koma úr útlondum mitt á degi – ella í skrivstovutíð. Tí okkara egna felag, við støð í Føroyum, má rinda eyka fyri at fara á flog tíðliga á morgni og lenda út á kvøldið.
Tað er als ongin umbering, tá landsstýrismenn siga seg ikki hava makt at tala við nevndirnar í feløgunum, tí landsstýrið skal sjálvsagt krevja, at tær virka samsvarandi áhugamálunum, sum eigarin hevur ásett.
Tað ber sjálvandi eisini til at skipa eitt holdingfelag, sum kann røkja áhugamálini fyri bæði feløgini, tí so sleppa landsstýrismenn frá at nerta við feløgini í tí dagliga.
Eitt annað alternativ er at umskipa flogvøllin til ein landsstovn, sum er skipaður beint undir landsstýrismanninum. Tá er so ongin ivi um, hvør hevur síðsta orðið.


c: text/html

text:
Danski kortstovnurin SDFE (www.sdfe.dk) hevur, í samstarvi við Umhvørvisstovuna, gjørt nýggj topografisk føroyakort, sum nú eru tøk á netinum. Kortini eru gjørd eftir fylgisveinamyndum og Umhvørvisstovan hevur latið tilfar um eitt nú bygningar, vegir og strandalinju.
Nýggju kortini verða ikki prentaði, men eru einans tøk á netinum.
Talan er um hesi korttema:
Til ber at síggja kortini á heimasíðuni hjá Umhvørvisstovuni.
Umframt at síggja kortini, bjóðar SDFE eisini kortini fram sum wms-tænastur. Við wms-tænastum ber til at fáa kortini víst sum bakgrund í gis og cad forritum sum qgis (ókeypis forrit), ArcGis, BentleyMap og Autocad.
Her eru 2 dømi sum vísa hvussu nýggju wms-tænasturnar kunnu samansetast við egnum kortdata í einum gis- ella cad-forriti.
Skuggakort og gøtur
Svart/hvítt topografiskt kort og kirkjusóknir
Sum er, eru wms-tænasturnar ikki fríar – atgongd til tænasturnar kosta 500 kr./ár og atgongd fæst á heimasíðuni Kortforsyningen. Kortmyndugleikin er danskur, men Landsstýrið arbeiðir við yvirtaka myndugleikan. Lóggáva verður fyrireikað, og føroyakortið verður ætlandi leysgivið í hesum sambandi, vónandi fyri 1. apríl 2019.
Um tú vil hava meira at vita, ert tú vælkomin at seta teg í samband við Stein Fossá, telefon 342400 ella us@us.fo
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018

robotstxt: allowed

filter: keep


text:
Roknskapurin fyri 2017 hjá Vága kommunu
Politikkur12-06-2018 - 00:10 - Jóanis Albert Nielsen
Roknskapurin hjá Vága kommunu fyri 2017 var góðkendur á býráðsfundinum tann 11. juni 2018.
Roknskapurin vísir eitt RLÚ uppá 21.342 t.kr. og eina útjavningarkontu (nettoskuld) uppá -44.255 t.kr.
Langfreistaða lániskuldin við árslok 2017 var 60.8 mió.kr.
Inntøkusíðan var betri enn mett. Kommunan hevði eina meirinntøku í mun til ætlanina uppá 7,8 mió. kr. og øktar skattainntøkur samanborið við 2016 uppá 12,2 mió.kr.
Raksturin hevur seinastu trý árini ligið millum 68,5 mió. kr. og 73,4 mió. kr. Í 2017 varð samlaði raksturin 70,3 mió. kr.. Hetta er 3,1 mió. kr. lægri enn í 2016.
Á løgusíðuni hevur kommunan brúkt 14,0 mió.kr. minni enn ætlað. Gjørdar løgur eru í høvuðsheitum avmarkaðar til umbygging av heiminum á Sýnuni og í byggibúning til bústaðir.


text:
Á Torginum - Upplestur: "Sornhúsfólkini" Samrøður: Marjun og Páll Poulsen um verkið í Grønlandi
EvR sendingin "Á Torginum"
Frá evr.fo:
Lisið verður úr bókini “Sornhúsfólkini”. Absalon Absalonsen skrivaði og Heri Tróndheim lesur.
Vit hoyra samrøður við Marjun og Páll Poulsen um barnalegurnar í Nimerialik og um verkið í Suðurgrønlandi. Samrøðurnar vórðu gjørdar í Grønlandi í oktober mánaði.
Eisini verður góður sangur at hoyra.
Eirikur Norðberg leggur til rættis.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
- Tíðindi, mentan og ítróttur
Vunnu næsta dystin sannførandi
U18 landsliðið hjá monnum vunnu í morgun sannførandi móti Estlandi.
Føroyar luttaka í hesum døgum í EM-kapping, sum verður spæld í Georgia. Føroyingar spældu fyrsta dystin í gjár, tá teir tóku ímóti Luxemburg. Tann dystin tapti Føroyar.
Í morgun gekk betri. Føroyar hevði gott tak á Estlendska liðnum, og Føroyar lógu á odda at kalla allan dystin. Tá farið varð til hálvleiks var støðan 10-6 til Føroyar. Føroyingarnir øktu um leiðsluna í seinna hálvleiki og vunnu dystin 31-21.
Pauli Jacobsen, sum spælir við H71, var valdur til dagsins leikara.
Føroyar spæla aftur mánamorgunin klokkan 10, tá hitta teir Makedonia.
Sí eisini


text:
Eitt nýtt fótbóltsár byrjar í næstum og flestu feløg í landinum eru komin væl áleiðis í fyrireikingunum, soleiðis eisini hjá FC Suðuroy.
Við nýggju umstøðunum í Marghøllini í Vági og dagføringin av ítróttarøkinum á Eiðinum, har graslíkisvøllurin verður skiftur í apríl/mai, eru umstøðurnar til fótbólt í Vági sera góðar.
Jón Pauli Olsen, høvuðsungdómsvenjari hjá FC Suðuroy, sigur, at royndirnar úr m.ø. Íslandi vísa, at fótbóltsvenjingarhallir, sum Marghøllin í Vági, hava ført við sær eina stóra øking í áhuganum hjá gentum og kvinnum fyri fótbólti.
-Longu nú merkja vit eisini hetta í Vági og hava vit eisini valt at gera eitt átak fyri at fáa enn fleiri gentur og kvinnur at spæla fótbólt. -Sum liður í hesari uppraðfesting samtykti aðalfundurin hjá FC Suðuroy í gjár, at gentur og kvinnur ikki skulu rinda limagjald, og er hetta liður í heildarætlanini hjá FC Suðuroy at fáa fleiri gentur og kvinnur at spæla fótbólt, sigur Jón Pauli Olsen.
Í stuttum merkir hetta, at gentur og kvinnur kunnu koma at spæla fótbólt, uttan at tey verða kravd eftir limagjaldið, sigur Jón Pauli Olsen, høvuðsungdómsvenjari.


text:
Films- og dramabreyt
Endamál:
At menna hug og førleika hjá næminginum til drama og sjónleik.
At menna evnini hjá næmingunum at samstarva, føra seg fram, venja samspæl millum rødd og rørslu, fata seg sjálvar og onnur, sansa og geva gætur, skapa, framføra og døma um drama og sjónleik sum leiklist.
At næmingar duga at greina og gera film.
At læra grundleggjandi tøkni innan filmsgerð, tað verði seg fyrireiking, upptøkur, klipping og ljóð.
Innihald:
Dramavenjingar
Samanspæl millum rødd og rørslu
Stutt skeið í retorikki
Upptøkutøkni
Ljóð og klipping
Skriva handrit og storyboard
Um høvi býðst, fara vit at hyggja eftir sjónleiki/musical/filmi, ið verður framførdur ella vístur.
Vit fara at vitja støð, ið fáast við film og drama.
Breytin er tískil til tín, ið fegin vilt:
Arbeiða við drama, filmi, myndum og ljóði!
Starvsleið:
Henda breytin fer at gera teg betur føran fyri víðari leið innan sjónleik/drama og filmsgerð t.d. á miðnámsstigi ella háskúlastigi.


text:
Við støði í eini Andøvsløtu á sendistøðini R7, sum eisini hevur havt Jóan Paula í Geil í gestarúminum í enn snedigaru sendingini Metis, eru privatpersónarnir Pauli Trond Petersen og Erling Eidesgaard blivnir so mikið stoyttir, at hin fyrri brúkar mikrofonina í løgtinginum, har hann er valdur at gera lógir, og hin seinni meldar á politistøðini, sum ein og hvør borgari eigur at gera.
Markið er nátt og nú tala vit at, siga teir báðir sum virknir borgarar í einum fólkaræðisligum samfelag. Báðir hava framført greiðar orsøkir til júst at tala at.
Eftir at frálíka útvarpssendingin Pressan, sum freelancarin Øssur ger, eisini tók evnið upp næstsíðsta fríggjadag, er landstýriskvinnan við ábyrgd fyri miðlum og miðlastuðli gestur í týdningarmestu kringvarpssendingini, Degi og Viku í kvøld. Hon er týðuliga indignerað um haturstaluna í umrøddu sendistøð. Eins og tjóðveldismaðurin á tingi vil hon hyggja nærri at sendistøðini, hennara loyvi at senda og grundarlagi fyri at fáa miðlastuðul yvirhøvur.
Endiliga fingu vit eina hondgrípiliga reaktión um óakseptabult innihald í heimamiðlum, sum undir kristnum fernis senda hvítvaskaða rasismu av Übermenschsslagnum inn í hvørja Bíbilstovu uttan at nakar rópar varskó. Tað er orð fyri søgn.
Gamaní er tað brot á alla stjórnarskipanarliga siðvenju, at løgtings- og landstýrisfólk skulu blanda seg uppí innihald í fjórða statsvaldinum og sum ketta burtur úr høvdatrog mæla til sensur. Men tá hetta sonevnda fjórða statsvald, tað er pressan, er so lítið at sær komið, at tey ikki sjálvi klára at skipa egið tilfar og enn minni at stýra innbodnum gestum, so er uppskriftin at "sløkkja lortið", sum innbodni gesturin er so kendur um tað ganska land fyri at siga upp í saman, so eingin troystar sær at brúka tann annars so frálíka mátan at skapa kjak undir tíðindum. Sløkk lortið. Og skuldi nakar ivast, so er lortið tær meiningar, sum kjarnupersónurin í egnum navni kastur upp á hvønn kjakvegg, tann sendistøðini, ið hýsir honum og serliga besnissaði mikrofonhaldarin, sum geilar mannin upp.
Er tað problematiskt, at politikarar nú leggja seg út í innihald í pressuni, so er tað enn meira problematiskt at heimapressan ikki sjálv megnar at halda skil á egnum sendingum og innihaldi. So leingi sum heimapressan er so veik, mugu vit finna okkum í at politikarar eru, ið vilja gera pop-up handlar, ið loyva teimum at leypa yvir í fjórða statsvaldið, sum var tað teirra egna rásarúm og andøvsløta, meðan tey sita á tingi.
Men tað verður ein bæði ófrælsari og óstuttligari heimapressa, um tit avhøvda Óla og hansara hevdvunna happingarskemt, sum altíð hevur hildið lív í føroyskum miðlum og ger tað enn.
Ábyrgdin er tykkara, kjera heimapressa.
Soleiðis er tað.


text:
Tvær margháttligar útgávur eru komnar seinasta mánaðin, báðar fíggjaðar av landsins skattaborgarum. Fyrst kom ein donsk listabók, ið skamfer føroyska listaheimin. Bókin er ílatin listfakligan ham, men viðgerðin av samtíðar listafólkum er so tendensiøs, at fakligu grundvirðini eru fokin. Júst tað sama kann sigast um hina margháttligu almennu útgávuna, ið er kosttilmæli um at eta grind.
Í mun til listabókina, ið er skrivað av Michael Wivel, so hevur kosttilmælið um at eta grind ongan høvund, men Heilsufrøðiliga Starvsstovan stendur sum útgevari. Kosttilmælið frá 1998 hevur sama útgevara, men tá vóru eisini Landslæknastovnurin og Arbeiðsheilsustovnurin við. Í 2008 komu Landslæknastovnurin og Arbeiðsheilsustovnurin við síni endaligu niðurstøðu, at grind er ikki mannaføði. Heilsufrøðiliga Starvsstovan valdi ikki at vera við í tí tilmælinum, men er nú langt um leingi komin við sínum egna tilmæli, sum í høvuðsheitum heldur fast við tilmælið frá 1998, við tí broyting at í staðin fyri at tilmæla at eta grind 1-2 ferðir um mánaðin, so verður nú tilmælt at eta grind 1 ferð um mánaðin.
Alkoholtilmæli og grindatilmæli
Fyri skjótt nógvum árum síðani kom eitt tilmæli frá heilsumyndugleikunum um at konufólk í mesta lagi skulu drekka 14 lítlar um vikuna. Tóktist rættiliga einfalt, og summi fólk fataðu hetta sum at tað var í fínasta lagi at drekka allar 14 snapsarnar í senn. Og kanska onkur eisini roknaði seg fram til, at um viðkomandi drakk 14 snapsar fríggjakvøld, og 14 snapsar leygarkvøld, so helt hon seg tó til heilsutilmælið um hon síðan einki drakk í 2 vikur eftir hetta. Og um nú bert varð drukkið eina ferð um mánaðin, so kundi hon drekka 56 snapsir í einum – á denn lukka!
Alkohol er eitt eitur sum kann skaða kroppin á ymsan hátt, serliga um nøgdin verður ov stór. Tí hava heilsumyndugleikarnir seinni ásett, at vit – bæði kvinnur og menn – ongantíð skulu drekka meira enn 5 snapsar í senn, og ikki meira enn 14 ella 21 um vikuna, alt eftir kyni.
Kyksilvur er eisini skaðiligt, men í mun til alkohol gongur munandi longri tíð áðrenn kroppurin sleppur av við kyksilvurið. Tí skal ansast serliga væl eftir ikki at fáa eina støðugt høga nøgd av kyksilvur í kroppin, men ansast skal eisini eftir ikki at fáa eina bráðfeingis eitring. Tí verður av flestu heilsumyndugleikum sagt, at vit mugu ikki eta meira enn 1,6 µg av kyksilvur um vikuna fyri hvørt kg sum vit viga. Henda nøgd er ta hægsta, nakar heilsumyndugleiki mælir til, meðan t.d. í USA verður mælt til minni enn helvtina, nevniliga 0,7 µg. Heilsufrøðiliga Starvsstovan hevur brúkt hægsta markvirði sum er tøkt, nevniliga 1,6 µg. Umroknað til ein miðalpersón á 70 kg merkir hetta, at vit sambært Heilsufrøðiligu Starvsstovuni kunnu eta 112 µg av kyksilvur um vikuna (svarar til 14 snapsar, sí dømið við snapsinum) uttan at fáa sjónlig mein av hesum.
At rokna seg til umbiðið úrslit
Við at lesa nýggja tilmælið um at eta grind er fullkomiliga greitt, at arbeitt hevur verið fram ímóti ávísum úrsliti. Eisini sæst, at Starvsstovan er fullgreið yvir treytirnar sum galda fyri slíkt arbeiði, men hevur í summum førum valt at broyta hesar treytir, fyri at fáa roknistykkið at ganga upp.
Fyrsta fortreyt, sum eisini stendur skrivað í galdandi lógum í Føroyum, og sum HS umsitur, er, at í einum kg av matvørum má ongantíð vera meira enn 1 mg av kyksilvur. Hóast hetta, so verður staðfest, at í grind eru 2 mg/kg í miðal.
Onnur fortreyt sigur, at fólk mugu ikki eta størri nøgd av kviksilvuri enn tað sum svarar til 1,6 µg fyri hvørt kilo, tey viga, um vikuna. Hetta hevur HS umroknað til, hvussu nógv kann etast um mánaðin.
Sostatt roknar Heilsufrøðiliga Starvsstovan seg fram til, at av tí at grind í miðal hevur 2 mg av kyksilvur í hvørjum kg av tvøsti, so ber til hjá okkum at eta ein hampiligan grindadøgverða 1 ferð um mánaðin, uttan at fara uppum størstu nøgdina, ið vit kunnu tola. Skál!
Ósamvar við galdandi lóg
Nýggja tilmælið frá HSF mælir til, at fólk eta 500 µg av kyksilvuri um mánaðin, men taka ikki atlit til mynd 1 í tilmælinum, sum vísir, at hvalir hava verið kannaðir sum høvdu yvir 9 µg/kg tvøst, ella 4.5 ferðir so nógv sum miðalvirðið sum HS roknar við. Tá so eisini verður havt í huga, hvussu grindabýtið fer fram, har einstøku partarnir eru av sama hvali, so er greitt, at tey óhepnu, sum fáa burturav nevnda hvali, fáa eina rúgvu av illa dálkaðum døgverðum, og verða útvið 5 ferðir so dálkað, sum tey sum fingu ein miðal dálkaðan hval.
Hetta má vera á markinum til brot á lógina um matvørur, ið eigur at verja brúkaran móti eitran, og sum HFS eisini umsitur.
Eitt kosttilmæli uttan trygdargeira
Í tilmælinum verður greitt frá, hvussu slík markvirði vanliga verða sett. Greitt verður frá um nøgdina, har eingi skaðilig árin eru skrásett (NOAEL). Síðani greiða tey frá, at fyri at verja veikastu fólkini, so verður einans ein fimtapartur ella tíggjundapartur av hesi skaðiligu nøgd góðtikin í mannaføði. Út frá hesum trygdarkrøvum er ein nevnd (JECFA) undir alheims heilsustovnunum WHO og FAO komin til, at hægsta talið av tí nøgd av kyksilvuri, sum kann góðtakast at fólk eta, er 1,6 µg fyri hvørt kg, tey viga. JECFA hevur mett, at við kyksilvuri er ein trygdarfaktorur uppá 6,4 nóg mikið, ella við øðrum orðum, at eta fólk 10,24 µg av kyksilvuri fyri hvørt kilo tey viga, so eru tey uppi á eini nøgd sum gevur árin.
Sambært kosttilmælinum gevur ein døgverði við 250 g av tvøsti einum 70 kg persóni 7,1 µg fyri hvørt kg kropsvekt. Men tað er bara rætt um tey eta av einum miðal hvali. Eru tey óheppin og fáa part av einum bara eitt sindur meira enn miðal dálkaðum hvali, t.d. 3 mg, so fáa tey so mikið kyksilvur niður í seg, at tey eru omanfyri markvirðinum av, at eingi árin kunnu koma. Og fáa tey part í einum illa dálkaðum hvali, t.d. 9 mg, so fáa tey, sum eitt eyka krydd, yvir 30 µg fyri hvørt kg kropsvekt, ella meira enn 4 ferðir ta nøgd, ið heilsustovnar meta kunnu geva árin.
Umrokning frá vikunøgd til mánaðarnøgd
Sambært altjóða reglum skal tolda nøgdin av kyksilvuri verða nevnd í µg fyri hvørja viku.
Her eru heilt greiðar reglur fyri, hvussu fram skal farast, og brúkt verða tvey fyribrigdi (PTWI og PTMI):
PTWI er galdandi toldar vikuligar nøgdir (provisional tolerable weekly intake), og verður brúkt til tungmetall, sum finnast í mati, og sum ikki slepst undan, og sum hópa seg upp í mannakroppinum. Hesi tungmetall eru serliga at finna í grindatvøsti.
PTMI er galdandi toldar mánaðarligar nøgdir (provisional tolerable monthly intake). Hesi verða brúkt til dálkandi evni, ið brúka sera langa tíð um at minka í mannakroppinum, t.d. dioxin og PCB, ið eisini eru í hópatali í grindahvali, men heldur seg til feittvevnaðin, t.d. spikið.
Tann tilráðing, ið HS nýtir í sínum útrokningum, hava tey sambært tilmælinum funnið í eini frágreiðing frá 2003, ið eisini staðfestir, at talan møguliga verður um at broyta útrokningarnar fyri kyksilvur frá PTWI til PTMI.
Í 2006 var viðmælda nøgdin frá 2003 staðfest uttan nakrar broytingar. Eisini varð nevnt, at kanska høvdu umleið 2 ferðir størri nøgdir enn tey viðmæltu 1,6 µg onga ávirkan á nervalagið hjá vaksnum fólkum, men framvegis eru barnakonur, fostur og smábørn sera útsett.[i]
Spurningurin er so, um tað ger nakran mun, hvørt brúkt verða vikulig ella mánaðarlig virðir. Hesin spurningur hevur verið frammi, eisini innan JECFA, ið sum sagt ikki vildu broyta vikuliga tilmælið til mánaðarligt. Eitt annað dømi er cadmium, sum júst JECFA í 2010 broytti til at verða roknað eftir mánaðarligum nøgdum heldur enn vikuligum, men sum evropeiski matvørustovnurin EFSA seinni vrakaði, fyri at verja brúkaran.[ii]
Og tað er ikki av ongum, at vit ikki skulu eta stórar nøgdir av eitri í senn. Verður hugsað um ávirkanina av alkoholi, um vikuliga nøgdin verður drukkin í einum, so er sjónligt, at talan er um eitring. Vísindaliga verður eisini mett, at størri vandi er í at eta døgverðar við nógvum kyksilvuri sjáldan, enn at eta somu nøgd regluliga, hetta hóast nøgdin av kyksilvuri er tann sama.[iii]
Sostatt rillar sjálvt grundarlagið undir útrokningunum í nýggja tilmælinum at eta grind frá Heilsufrøðiligu Starvsstovu, um endamálið var at tryggja vanliga borgaranum móti eitran.
Kyksilvur er eisini í øðrum mati
Heilsufrøðiliga Starvsstovan ger vart við, at hetta kosttilmælið bert tekur støði í grind. Hetta tykist eitt sindur løgið, tá føroyingar skulu eitast at vera eitt tað fólkaslag sum etur mest av fiski, og at allur matur úr sjónum er fongdur við kyksilvurdálking.
Serliga er tað rovfiskur sum kann hava nógv kyksilvur í sær. Í øðrum londum verður tí strembað eftir at fáa fólk at eta minni av rovfiski og meira av øðrum fiski, tí ásannað verður, at so mikið nógv av góðum evnum eru í fiski, at fyrimunirnir eru munandi fleiri enn vansarnir.[iv]
Í Føroyum verður leitað eftir fyrimununum av at eta grind!
Eitt frámæli
Umframt kyksilvur so eru nógv onnur skaðilig evni í grind og spiki, sum so at siga ikki slepst av aftur við, og hevur nýggjasta granskingin víst, at hesi evni, saman við stóru nøgdini av kyksilvuri, elva til nógvar og álvarsligar sjúkur, og tí kunnu heilsumyndugleikar ikki viðmæla longur at eta grind.
Tann stovnur, sum eigur at tryggja føroyingum, at vit ikki verða sjúk av at eta mat, kemur við einum tilmæli um at eta heilsuskaðiligan mat. Men øll, sum duga at lesa, síggja, at í veruleikanum er hetta eitt frámæli.
Tórshavn 17. juni 2011
Erla Olsen
[i] The 67th JECFA confirmed the PTWI of 1.6 ug/kg bw, set in 2003, based on the most sensitive toxicological end-point (developmental neurotoxicity) in the most susceptible species (humans). However, the Committee noted that life-stages other than the embryo and fetus may be less sensitive to the adverse effects of methylmercury. The Committee considered that intakes of up to about two times higher than the existing PTWI would not pose any risk of neurotoxicity in adults, except for women of childbearing age in order to protect the embryo and fetus. Concerning infant and children up to about 17 years no firm conclusions could be drawn; it is clear that they are not more sensitive than the embryo or fetus, but may be more sensitive than adults because significant development of the brain continues in infancy and childhood. Therefore, no level of intake higher than the existing PTWI could be identified of infants and children. CF/5, ING/1, Mars 2011. Working dokument for information and use in discussions related to contaminants and toxins in the GSCTFF. Joint FAO/WHO food standards programme codex committee on contaminants in foods. Fifth Sesion. The Hauge, Netherlands, March 2011.
[ii] Scientific opinion. Statement on tolerable weekly intake for cadmium. EFSA Panel on Contaminants in the Food Chain (CONTAM). EFSA Journal 2011: 9 (2): 1975.
[iii] Thomas W. Clarkson og Laszlo Magos. 2006. The toxicology of mercury and its chemical compounds. Critical Reviews in Toxicology 36: 609-662.
[iv] Cohen et al., 2005. A Quantitative Risk-Benefit Analysis of Changes in Population Fish Consumption. American Journal of Preventive Medicine 29 (4): 325-334.
Hey Erla :o)
Havi júst lisið tína stak áhugaverdu grein. Ótrúligt, at HS fer so lætt um vandan fyri kyksilvureitran, sum vit eru vorðin ávaraði um nú í so mong ár. Eg fái meg ikki á trúgva, at hetta er eitt politiskt spæl?…
Heilsan Marita


text:
Buddisma
Buddisma er trúarlæra, sum byggir á læru Siddharta Gautma (um 560 f.Kr. til 482 f.Kr.). Buddisma kom fyri uml. 2.500 árum síðan í India [1]. Hon breiddi seg skjótt, og nú eru fleiri enn 376 milliónir buddistar[2], teir flestu í Asia. Læran er ein av størstu trúarlærum í heiminum.
Innihaldsyvirlit
Budda[rætta | rætta wikitekst]
Buddistar liva eftir læru Budda. Hann var ríkur kongssonur, men tá ið hann sá neyðina á jørðini, fór hann heimanífrá og fór at hugsa djúpt (meditera). Tað tók honum 3 ár at gerast alvitandi. Hann gjørdist munkur og fór at siga øðrum frá hugsanum sínum. Ein av høvuðsspurningunum í læru hansara er líðing, ið stendst av girnd menniskjunnar eftir tí jarðliga. Men hann, ið vinnur á hesi jarðligu girnd, sleppur undan allari líðing og fær fullkomnan frið, nirvana.
Munkar[rætta | rætta wikitekst]
Buddistar, sum verða munkar, siga alla ogn frá sær og eiga bara reyðgul klæði, eina nál, eina vatnsílu, ein rakiknív og eina biddaraskál. Teir taka sær av børnum, hugsa djúpt og læra frá sær. Hvønn dag bidda teir fyri føðina. Teir livdi í aga og fráhaldni og vígdu lív sítt til grundan, bøn og undirvísing. Í summum londum búgva skúladreingir eina stutta tíð í kleystri. Kleystur til nunnur og munkar vórðu bygd í India og aðrastaðni í Asia. Summi kleystur gjørdust fróðskaparsetur, har nunnur og munkar lósu læknafrøði og røktaðu gomul og sjúk.
Veitsludagar[rætta | rætta wikitekst]
- Dharmacakra dagur: Tá ið Budda prædikaði á fyrsta sinni.
- Vesakha Puja ella Wesak: 3-daga veitsla fyri týdningarmestu hendingunum í lívi Budda.
- Parinirvana: Tá ið Budda kom í nirvana.
- Bodhidagur: Tá ið Gautama gjørdist Budda.
Buddamyndir[rætta | rætta wikitekst]
Ógvuliga nógvar standmyndir eru av Budda. Allar Buddamyndir líkjast, men eru ymiskar á stødd. Tær sýna Budda sitandi á lotusblómu. Myndin minnir fólk á góðvild Budda, djúphugsan og bøn.
Lívshjólið[rætta | rætta wikitekst]
Buddistar trúgva eins og hindufólk á lógar- ella lívshjólið. Tað er ein endaleysur ringur av føðing og endurføðing teirra, ið ikki koma í nirvana. Her fevnir Maralívshjólið ella Samsra. Tað merkir, at líðingin er partur av Samsra. Menniskjan skal nýta Buddalæru at sleppa burtur úr Samsra.
Buddistar ynskja sær fullkomna friðin, tað er at koma í nirvana. Eydnast tað ikki, verða teir endurføddir, tá ið kroppurin doyr. Nýggja lívið verður eftir karma teirra. Karma er alt, ið gjørt í fleiri lívum, bæði ringt og gott. Budda lærdi, at áttaliðaði vegurin gongur til nirvana. Tey átta liðini eru røtt stremban, rætt arbeiði, ætlan, tala, atferð, røtt vitan, hugsan og djúphugsan.
Tempul[rætta | rætta wikitekst]
Í templum eru halgilutir av Budda, til dømis ein sandál ella klædnapetti. Tey, sum ganga í halgidómin, brenna rokilsi og ofra blómur og frukt.
Buddistiskar trúargreinir[rætta | rætta wikitekst]
Nú á døgum eru stívliga 376 milliónir buddistar, mest í Asia, nakrir fylgja t.d. hini einføldu hinayana-læruni, og aðrir fylgja hini torgreiddu mahayana-læruni.
Mahayana-buddisma[rætta | rætta wikitekst]
Tann greinin av buddismuni, sum verður nevnd mahayanalæran kom til Tibet seinast í 7. øld e.Kr. Mahayanskir munkar heingja bønarlepar á bønarhjólið. Tá ið hjólið snarar, er tað sum at biðja bønina.
Ovastu mahayansku munkarnir vóru nevndir lamar. Teir máttu ikki drekka rúsandi drykkir ella giftast [3].
Útbreiðsla[rætta | rætta wikitekst]
Hóast buddisman varð til í Norðurindia, búgva flestu buddistar nú á døgum í øðrum londum, til dømis í Tibet, Sri Lanka, Mongolia og Landsynningsasia [4].


text:
Sambýlið Børkugøta 1 er partur av eind 6 í Trivnaðardeplinum.
Sambýlið heldur til Undir Brúnni í Tórshavn. Á sambýlinum búgva 6 borgarar við menningartarni. Borgararnir hava hvør sítt kamar og baðirúm. Tó deilast 2 borgarar um eitt baðirúm. Harumframt hava teir atgongd til felags køk, stovu, baðirúm og vaskirúm. Somuleiðis hava teir atgongd til eitt massagurúm.
Í arbeiðinum á sambýlinum verður dentur lagdur á at skapa eitt gott og trygt heim, og við støði í tí einstaka borgaranum at menna førleikarnar hjá viðkomandi. Borgararnir eru eftir førimuni við í húsliga arbeiðinum at gera mat, vaska klæðir, gera reint og keypa inn.
Gerandisdagar eru borgararnir til arbeiðis í virknis- ella verkstaðstilboði.
Í frítíðini taka borgararnir lut í ymiskum virksemi í føroyska samfelagnum og ferðast ymsastaðni í Føroyum og uttanlands.
Náttarvakt er á sambýlinum.
Sambýlið Børkugøta 1
Børkugøta 1
100 Tórshavn
Tlf. 311442
Teldupostur: bubork@av.fo
Dagført tann 25-09-2018


text:
Tá ætlanir vera lagdar undrast vit ofta á, at tað kann taka langa tíð áðrenn tær vera settar í verk, og onkuntíð gongur heilt einfalt ov skjótt.
Soleiðis er við happingar átakinum hjá Mentamálaráðnum, har lærarar og onkrir stuðlar eru boðin á skeið um happing. Alt gott um tað – tað er púra vist sera tiltrongt, at hesin trupulleikin verður viðgjørdur og fær rúmd í skipanini.
Men kunningin út til avvarðandi myndugleikar tykist hava nakrar manglar – og hava vit sum fakfelag fingið ábendingar um, at kunning um hesar skeiðsdagar ikki hevur rokkið út til øll, sum vera ávirkað av hesum. Hvørki stovnar ella kommunalir myndugleikar.
Onkur stuðul hevur ikki fingið boðini at hann skal vera við ella hvussu lønarviðurskiftini hjá honum vera, um hann/hon skal ella ikki skal á skeið. Og kanska tað sum verri er, tykist tað at frítíðarskúlar púra eru gloymdir í øllum hesum meldrinum. Eitt er at tey starvsfólk sum arbeiða í frítíðarskúlunum ikki vera tikin við, nakað heilt annað er at tey “møguliga” skulu taka ímóti børnum allan dagin, ístaðin fyri bert seinnapartin. Hetta kemur møguliga væl við hjá summum, sum hava møguleikan at arbeiða meira – men hvussu er við teimum sum hava onnur størv við síðuna av frítíðarskúlastarvinum? Skulu tey tvingast at fara til arbeiðis í frítíðarskúlanum og so ikki kunna røkta hitt starvið? Hetta setir tey í eina tvístøðu.
Nakað annað er støðan sum foreldur koma í – tey skulu væl saktans framvegis til arbeiðis, sjálvt um børnini hava frí.
Boðini til Mentamálaráðið eru: Hatta mugu tit megna betur næstu ferð og sjálvandi eiga starvsfólk innan frítíðarskúlanar at vera tikin við!


text:
Brúgvin (47) - 3. apr. 2017
Sending um Runavíkar Kommunu
Gestir hesaferð:
05:20 Lars Christian Kirkegaard, nýggjur tekniskur leiðari fyri Runavíkar Kommunu
18:45 Tummas Mikal Jacobsen, um økið við Prestá og um Fornminnafelagið fyri Skála og Skálafjørð
33:40 Tordur J. Niclasen, um "Úr gomlum goymslum" tiltak fyri pensjónistar í Løkshøll
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Sjálvstýri havt ársfund
Terje hugleiðir um almennan og privatan kappróður.
Vespureiðrið (94) - 22. okt 2018
Tvístøða (43) - Øll sendingin
Samband
Postboks 226
FO-600 Saltangará


text:
í Samband við gøtuna fram við Toftavatn hevur Føroya Náttúrugripasavn gjørt eina støðulýsing av lívfrøðiliga margfeldinum.
26.05.2011
Støðulýsing av lívfrøðiliga margfeldinum við Toftavatn
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Omma Viktoriu finnur ikki tað gamla smúkkuskrínið, skrínið við øllum minnunum. Tað er harmiligt, men ikki so syrgiligt, sum tá ið Viktoria varnast, at omman er sjúk. Hvussu kann alt nakrantíð gerast gott aftur, hugsar Viktoria.
Pinkumaðurin Pinki er hinvegin so forliptur, at hann ikki fær hugsað um annað enn Nanny, og tó eru Pinki og Nanny so ymisk, sum pinkilipongar kunnu vera.
Tíbetur hevur Viktoria vinkonu sína Odu at hjálpa sær; og í smúkkuskríninum, sigur omman, fjalir seg okkurt, ið kann broyta myrkur til ljós.
Aftur


text:
Seinasta góða mánan havi eg roynt at skriva nakrar greinar, sum hava snúð seg um nøkur pedagogisk hugtøk, ið eru lýst við einum samfelagsligum sjónarmiði.
Talan er um fýra hugtøk, at hoyra til, at megna, at vera sjálvbjargin og at vera hjálpsamur. Hesi hugtøk hava týdning, haldi eg, í mun til hvussu arbeitt verður við børnum, ungum, tilkomnum, eldri, gomlum, í grundini við øllum í samfelagnum. Til ber at samantvinna tørvir hjá tí einstaka við tørvin hjá samfelagnum, ið eg haldi eru óloysiliga samantvinna.
At sleppa at hoyra til samfelagið, skapar eitt sunt samfelag.
Eitt sunt samfelag er treytað av, at tey sum búgva her, kenna at tey hoyra til samfelagið.
Tá tú kennir teg hoyra til, vil tú vera meira sinnaður at arbeiða fyri felagsskapin og seta tín egna tørv til síðis fyri at stuðla. Tá vit kenna at vit hoyra til, uppbyggir tað eitt samanhald, ið kann styrkja ein hvønn felagsskap.
Tað er týðiligt í t.d. einum ítróttarfelagi ella líknandi, at samanhald er ein grundarsteinur fyri, at fáa felagið at virka væl.
Arbeiðspláss við góðum samanhaldi, eru eisini við at skapa eitt betur arbeiðsumhvørvi og harvið betri produktivitet.
Tað tykist sum um samfelagið er í upploysn, borgarin er farin at ivast í, hví júst hann skal gjalda til felagsskapin. Samanhaldi minkar og einstaki borgarin roynir at tryggja seg og síni. Hetta verður oftað gjørt við at skjóta skylduna av samfelagstrupulleikunum, á ávísar samfelagsbólkar. Ella hesir sleppa ikki at hoyra til.
Uttan hesa kensluna at hoyra til felagsskapin, gerst tað eisini meira lógligt at vilja sleppa sær undan at fíggja felagsskapin.
Okkum tørvar, sum samfelag, at vit arbeiða meira við samhaldsfesti, ikki bert við orðum, men eisini í gerðum - hetta snýr seg ikki bert um pengar - men um at loyva øllum at hoyra til og harvið luttaka í samfelagnum. Soleiðis verður leiðin skapt til eitt meira samhaldsfast samfelag har fleiri og fleiri vilja gera sítt til, at tað eydnast.
Kensluna av at hoyra til, eigur at vera partur av øllum lutum í samfelagnum. Er talan um hvussu vit arbeiða við børnum á dagstovnum og skúlum, eigur tað at vera ein málrættaður setningur. Er talan um fólk við fremmandum uppruna, ung, vaksin ella gomul eigur tað at vera setningurin hjá landinum og kommununi. Eitt fjøltátta samfelag er ein styrki fyri øll.
Løgtingið átti í størri mun sett sær fyri,d at arbeitt við, hvussu vit kunnu styrkja um kensluna av, at hoyra til. Ikki sum nú, at styggja ymiskar samfelagsbólkar burtur. Verður tað vegna fíggjarligar, trúar ella onnur viðurskifti.
At hoyra til styrkir samfelagið - okkum øll - í Føroyum gera øll mun.
At megna
Kensluna av at “tú megnar” er grundarlagið undir kensluna av at vera sjálvbjargin. At megna merkir at tú veit at tú kann, at tú trýrt uppá egin evni. At vita at man megnar gevur styrki. Alt ov oftani verður víst á forðingar fyri at fara í gongd, ella fyri, at gera okkurt, ið hevur felags gagn fyri heimin ella samfelagið. Eitt samfelag sum megnar, at møta avbjóðingarnar, ið uttan iva koma ella eru, er eitt sunnari samfelag enn tað, sum longu hevur givið upp. Føroyar og føroyingar megna eina rúgvu, vinnuligt, sosialt og búskaparligt - tað sum vit tykjast mangla er ein vilja og evnini at seta tingini í ein størri samanhang.
At vera sjálvbjargin
At arbeiða fram ímóti, at menniskja gerst sjálvbjargið, er ein av høvuðs setningunum í allari námsfrøðini.
Hetta tó at vit eru vitandi um, at einki menniskja kann vera annað menniskju fyriuttan. Sum kenda reglan í einari yrking hjá John Donne sigur “No man is an island” (Ein maður er ikki ein oyggj).
Tó verður lívið ikki altíð lættarið, av at vera sjálvbjargin - tí tá er menniskja tvungið at gera, handla ella hugsað sjálvt.
Eitt samfelag, ið ikki eigur sjálvbjargnar borgarar, gongur helst til grundar. Spurningurin er so eisini, um tað ikki er lagnan, tá eitt samfelag ikki er sjálvbjargið?
Tað kann vera eg taki feil, men eg haldi meg síggja tað í minkandi virðing fyri málinum, minkandi fatan av siðum og mentanini. At hava virðing merkir ikki at alt stendur í stað. Onkur vil halda, hetta eru treytirnar fyri alheimsgeringina. Eg haldi tað er eitt tekin, um eina politiska skipan ið er brotin.
At vera sjálvbjargin gevur mót, gevur virðing og gevur styrki.
Tá tú er sjálvbjargin ber til at møta heiminum og siga “góðan dag hetta klári eg og hetta taki eg avleiðingarnar av.” At vera sjálvbjargin merkir, at tú ikki bíðar eftir at onnur siga hvat tú skal ella ikki skal, men at tú sjálv/ur ger og góðtekur tær avtalur, sum skulu gerast.
Eitt samfelag í menning, er eitt samfelag, har hvør einstakur strembar móti, at gerast meira sjálvbjargin - eins og samfelagið strembar sama veg.
At gera mun
Mahatma Gandhi segði einaferð “The best way to find yourself is to lose yourself in the service of others.” (Besti hátturin at finna teg sjálvan er at missa teg sjálvan burtur í tænastu til onnur).
At gera mun, vera til nyttu ella vera ein hjálp ella stuðul hjá einum øðrum menniskja, er í ymiskum samanhangum mett at vera ein av orsøkunum til vælveruna hjá okkum.
Kenslan av at gera mun, gevur í mínari verð, lívinum størri meining. Á sama hátt sum tað hevur týdning at hoyra til, at megna og at vera sjálvbjargin, hevur hendan kenslan av at kunna vera til gagns ella hjálpa øðrum og vera til nyttu týdning fyri menniskja.
Í dagliga arbeiðinum sum námsfrøðingur, hevur tað tískil týdning at arbeitt verður miðvíst við, at tryggja, at øll børn hava ella varðveita kensluna av, at tey kunnu gera mun. Hetta er eitt sera einfalt hugtak. Tað snýr seg ikki um at loysa allar trupulleikar hjá einum øðrum menniskja, men tað kann verða okkurt so einfalt, sum eitt smíl í tí røttu løtuni.
Eitt tað besta við at búgva í Føroyum er, kenslan av at “eg kann gera mun”. Hetta er í stóran mun orsøkin til, at eg velja at vera verandi.
At tað er so mikið stutt millum “valdsharran” (politikkaran) og meg gevur mær tann tryggleika, at til ber, at ávirka tær avgerðir, sum vera tiknar. Kósin er kanska skeiv í løtuni - við kommunusamanleggingum tykist avstandurin millum borgaran og politikkaran at økjast, og samstundis gerst tað minni týðuligt, hvussu løgtingið og landsstýri tekur avgerðirnar. Her hevði tað verið betur um tað var meira gjøgnumskygd, hvussu avgerðir blivu tiknar. Hetta hevði viðført, at vit borgarar, høvdu størri forstáilsi og innlit í avgerðunum.
Eg havi einki móti at gjalda skatt til eitt samfelag, um peningurin bleiv nýttur til skilagóðar íløgur, íløgur sum hjálpa borgaran í samfelagnum, sum eg eri partur av.
Hetta hevur tó ikki verði týðuligt seinastu árini. Hesi árini tykist tað meira og meira, sum um eg skal gjalda fyri, at onnur - annars vælbjargað, skulu sleppa undan. Hetta niður lagar felagsskapin, sum eitt samfelag annars er.
Eg hevði væl tíma at goldið meira um heilsuverk, børn, ung og tey eldru fingu betur kor. At veita skattalættar fyri síðani at pína hesi, gevur als ikki meining.
At síggja, hoyra og rúma
Í pedagogikkinum er tað ábyrgdin hjá tí vaksna at syrgja fyri at børn, ung ella onnur, varðveita, fáa møguleikan til og fáa styrkt teirra kenslu av, at hoyra til, at megna, at vera sjálvbjargin og at vera hjálpsom. Á sama hátt, haldi eg, hevur samfelagið ábyrgd av, at veita trygd fyri, at tann einstaki borgarin hevur møguleika, at virka í samfelagnum - at einstaki borgarin kann hoyra til, at einstaki borgarin kann vera tryggur í at hann megnar tær avbjóðingarnar sum hann fær, at einstaki borgarin kann og sleppur at vera sjálvbjargin og ikki minst at einstaki borgarin sleppur at gera mun, vera hjálpsamur yvirfyri onnur.
Samfelagið hevur ábyrgd fyri tann einstaka, men hetta merkir ikki at einstaki ikki hevur ábyrgd av sær sjálvum. Samfelagið eigur at veita tryggar og góðar karmar hjá tí einstaka at virka í.
Vit velja hvat vit síggja, hoyra ella rúma.
Sum samfelag er tað okkara ábyrgd at síggja, hoyra og rúma tørvin hjá tí einstaka.


text:
Fųroya Fiskasųla 1948-88
Śtgevari: Fųroya Fiskasųla 1988
Bókin "Frį snųrisfiski til alilaks" er eina sųga um L/F Fųroya Fiskasųlu frį 1948 til 1988. Tį 40 įra dagurin hjį Fiskasųluni nęrkašist, hevši eg skrivaš mķnar fyrstu bųkur um vinnulķvsvirki. Var viš til at skriva bókina um Sjóvinnubankan ķ 1983.
Skrivaši um el-virkiš hjį Leif Mohr, tį taš fylti 50 ķ 1985, og sķšani 50 įra sųguna hjį Tórshavnar Skipasmišju ķ 1986.
Hetta vóru sera spennandi uppgįvur, og eg bleiv bitin av at skriva um vinnulķv og korini hjį vinnulķvi ķ Fųroyum gjųgnum tķširnar. Tķ bjóšaši eg meg ķ roynd og veru fram at skriva eina bók fyri Fiskasųluna, tį hon fylti 40.
Mķtt uppskot til stjóran Birgir Danielsen var at skriva um flakavinnuna sum heild og taka ųll flakavirkini fyri - eitt fyri og annaš eftir. Hetta slśkti hann ikki rįtt, men kom aftur viš einum uppskoti um at skriva eina sųgu, sum tók meira viš av virksemi ķ fųroyskari fiskivinnu gjųgnum įrini enn bara flakavinnuna.
Śrslitiš bleiv so "Frį snųrisfiski til alilaks", sum longu ķ heitinum sigur, at skrivaš veršur um tęr sera ymisku vinnurnar, sum Fiskasųlan arbeiddi og seldi fyri. Tey fyrstu įrini var ein partur av limaskaranum reišarķ, sum hųvdu skip, iš vóru į snųrisveišu, og śt ķmóti fųšingardegnum var Fiskasųlan millum so mangt annaš farin at satsa upp į at selja aldan laks.
Men ķmillum var nógv at skriva um, og nakaš varš eisini skrivaš um tķšina, įšrenn Fųroya Fiskasųla sį dagsins ljós - um śtflutningsvišurskifti heilt aftur til Rybergs dagar og fram til Fųroya Fiskaexport, iš var forloypari til Fiskasųluna.
Strķšiš um einkarręttin hjį Fiskasųluni veršur lżst, śtbyggingarnar ķ Grųnlandi verša višgjųrdar, banka- og peningamįl ķ fimtiįrunum verša umrųdd, byrjanin til flakavinnuna veršur tikin fyri eins og endurnżggingin av skipaflotanum.
Hųvušsmenninir ķ felagnum tey mongu fyrstu įrini Jens Christian Johannesen, Dįnjal Niclasen og Leif Waagstein verša umrųddir, og skrivaš veršur um įtakiš ķ Bretlandi viš felagnum Chaldur eins og samarbeišiš viš Coldwater ķ USA.
Nakaš veršur gjųrt burtur śr sildamįlum ķ og viš, at Sildasųlan kom undir Fiskasųluna, og Fiskasųlan fekk įhugamįl ķ Havsbrśn ķ Fuglafirši. Skrivaš veršur um byrjanina til tęr nżggju vinnurnar: ķdnašarveišuna, rękjuveišuna, skeljaveišuna eins og alivinnuna.
Ķ bókini eru nógvar góšar myndir av skipum og frį fiskaarbeiši av ymsum slag ymisk tķšarskeiš.
(Fęst kanska hjį Fiskasųluni enn)


text:
Tað er jólaaftan - text
Musíš se nejprve přihlásit. Pokud nemáš účet, tak se zaregistruj
Text nenalezen
No lyrics found
Tekstiä ei löytynyt
Văn bản không tìm thấy
Tekst blev ikke fundet
Texte introuvable
Orð: Kristin í Geil Lag: Elith Worsing Elin Mouritsen og Kári Mouritsen syngja. Aggo Mouritsen spælir guitar, og Gunleivur Mouritsen spælir banjo.
Faerské
- Tað er jólaaftan
- Gleðilig Jól
- Ein stjørna lýsti á nátt
- Tey av Kamarinum
- Í betlehem, í dávids stað..
- Vøgguvísa Mariu (faerská)
- Nissumamma og nissupápi
- Á loftinum ein nissa


text:
Standmyndirnar mótmæla/
Um allan vesturheimin tekur ein listarlig herbúgving seg upp móti samfelagsgongdini - móti Donald Trump í USA og høgrarákinum í fleiri londum í Evropa. Í Danmark er ein rúgva av standmyndum í nátt latin í svartar posar sum partur av eini aktión, ið skal gera vart við vaksandi fátækradømið. Eisini list hjá føroyska listamanninum Hans Paula Olsen er involverað í hesum listaverkfallinum.
Í Helsingør er standmyndabólkurin hjá Hans Paula Olsen av arbeiðarum latin í svart, standmyndirnar eru farnar í verkfall verður sagt "Vit standmyndir eru illar. Vit síggja politikarar, sum seta reformar í gongd, ið gera menniskju fátøk. Vit síggja fleiri og fleiri heimleys leggja seg í skjól undir okkum í royndini at verja seg móti vindi og veðri”.
Í New York í The Knockdown Center sýna 700 kvinnur fram list á framsýningini Nasty Woman. Heitið kemur frá amerikanska valinum og er ein orðing hjá Donald Trump, sum breyt mótkandidatin Hillary Clinton av, tá hann segði ”Such a nasty woman!”. Við framsýningini mótmæla listakvinnurnar kvinnukúgandi hugburðin hjá Trump og tað verður gjørt við bæði speisemi og humor sum í verkinum hjá Debra Broz: Pussies grabbing back.


text:
Orð: Heri Nolsøe og Petur Slyne
Lag: Petur Slyne og Stamen Stantchev
HB dreymur mín er, tá teir dribla við ferð,
tað er liðið hjá mær her í verð.
Og tá teir skjóta mál hoyrist nógv geyl,
og tað hoyrist nógv skrál. Aftur hava teir gjørt eitt megnar hál,
tá teir skora eitt ella tvey ella sjey, ja, so rópa vit øll somul hey,
tí tað er sikkurt og vist, at mangt liðið bleiv rist.
Í Gundadali teir spældu sín dyst, og fólkið var har,
og tey hugnaðu sær, tí HB er mítt, og HB er títt,
tað skuldi jú ikki verið nakað nýtt.
Nú teir renna á vøll, er stúgstappandi høll,
her rópini ljóða so hvøll.
Og tá teir renna um kapp, hoyrast hørð viðhaldsklapp,
tí inn um verjuna HB nú slapp. Tað var lætt
at skora eitt ella tvey ella sjey, teir líða jú onga neyð,
tí tað er sikkurt og vist, at mangt liðið bleiv rist,
tá móti HB tað spældi sín dyst.
HB-liðið, tað liðið, ið vit kenna, har vit flenna,
tá teir skora eitt ella tvey ella sjey,
ja, so rópa vit øll í felag, øll í felag rópa hey.
Hava mótstøðu bast, sligið sigurin fast,
nú til havnar teir fara við hast.
HB-svørðið er hvast, tá teir høgga, tað sæst,
sigursvónin hjá mótparti brast,
tá teir skora eitt ella tvey ella átta,
ja, so rópa vit øll somul hey, tí tað er so sikkurt og vist.
at mangt liðið bleiv rist, tá móti HB teir spældu sín dyst.
Í Gundadali ella úti á bygd, HB vinnur hvønn dyst sera trygt.
Og á altjóða vølli HB roynir at skora,
kann nakar teimum forða, forða.


text:
Trantkongafiskur (kongafiskaættin)
Sebastes mentella (Travin, 1951)
Stødd: Trantkongafiskur verður upp í einar 70 cm langur, vanliga millum 35-45 cm.
Dýpi: Hann er úr 300 metra dýpi niður á 1000 metra dýpi og er vanliga djúpari enn 450 m. Hann er tann av kongafiskunum her á leið, sum er djúpast. Hann er eisini uppi í sjónum yvir djúpum vatni, er onkuntíð fingin í vatnskorpuni á laksalínu norðan fyri Føroyar.
Litur: Hann er reydligur, viðhvørt við appilsinliti. Ofta nakað av grábrúnligum ovast á síðunum og við viólbláum farra, serliga teir smáu sunnan og eystan fyri Føroyar. Hann er ljósur undir búkinum.
Teinar: R XII-IX + 13-16; G II + 8-9.
Lýsing: Trantkongafiskur hevur eina ryggfjøður, teir hørðu teinarnir eru fremstir. Hann hevur eina gotfjøður, hørðu teinarnir eru fremstir, stórar, rundligar uggafjaðrar, og búkfjaðrarnar eru nakað minni. Stóra beinknútu fremst á undirkjaftinum. Hann hevur undirbit. Hann hevur stór eygu, eygnatvørmátið er umleið 1/3 av høvuðlongdini. 5 píkar eru á kápuni. Hann er hávaksin fiskur. Kongafiskasløgini fáa livandi ungar.
Eyðkenni: Trantkongafiskur líkist nógv lítla kongafiski og stóra kongafiski. Tann niðasti og fremsti av teimum 5 píkunum á kápuni vísir niður og eitt vet frameftir. Eygnastøddin og tranturin á undirkjaftinum eyðkenna trantkongafisk.
Týdningur: Trantkongafiskur er virðismikil fiskur og verður nógv veiddur.
da: Dybhavsrødfisk, en: Deepwater redfish, fr: Sébaste du Nord, ís: Djúpkarfi, no: Snabeluer, tý: Schnabelbarsch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Henrietta Nielsen og Anna Mikkjalsdóttir eru í FM-finaluni hjá kvinnum 2017.Henrietta vann 3-0 á Mariu Albinus í aðrari hálvfinaluni og í hini hálvfinaluni hittust finaluluttakararnir í fjør Anna Mikkjaldstóttir og Durita F. Jensen. Durita vann fyrsta settið sannførandi, men so
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tann, sum gevur fyri at móttaka, hevur ikki givið.
Lucius Annaeus Seneca


text:
Jan Müller
20.10.2017 - 15:05
Tveir av heimsins størstu oljuframleiðarum, Rusland og Saudi Arabia hava fundast um at savna stuðul til eina nýggja avtalu at skerja oljuframleiðsluna alt 2018. Vladimir Putin, forseti og Mohammed bin Salman, krónprinsur, hava viðgjørt oljuprísin á fundi nýliga. Hetta upplýsir aðalskrivarin i OPEC, Mohammad Barkindo. Leiðandi oljufólk hava hitst á eini ráðstevnu í London, har m.a. framhald av OPEC avtalu um skerjing av framleiðslu varð á skránni.
Fundur verður í Wien 30. november, tá støða skal takast til at longja avtaluna at skerja oljuframleiðsluna. Tað ljóðast at lond sum Angola, Algeria og Iran eru fyri at longja avtaluna.
Royndir vera eftir øllum at døma eisini gjørdar at fáa amerikonsku skiferoljuframleiðarar at taka lut í skerjingunum fyri á tann hátt at fáa prísin longur upp. Ivasamt er tó um tað fer at eydnast, nú USA er vorðin oljuútflytari til umleið 26 lond í mun til 17 lond fyri bert stuttari tíð síðani.
Aðalskrivarin í Opec er sambært Bloomberg annars nøgdur við gongdina og er bjartskygdur, tá talan er um at halda fram við framleiðsluloftinum í framtíðini.
Væntandi fer oljueftirspurningurin at vaksa og fara upp um 100 mill. tunnur um dagin innan 2020 sigur Barkindo. Opec roknar við einum samlaðum eftirspurningi í 2017 uppá 96,8 mill. tunnur um dagin. Hetta fer at vaksa til 98,19 millionir tunnur um dagin næsta ár.


text:
Heðin Mortensen Nr. ???/2018 løgtingsmaður Fyrispurningur eftir Tingskipanini § 52a Fyrispurningur um avsláttur við Strandfaraskipum Landsins, settur landsstýrismanninum í samferðslumálum, Henrik Old (at svara skrivliga eftir TS § 52a) 1. Hvørjum verður avsláttur latin umborð á Strandfaraskipum Landsins? 2. Fáa ferðandi, ið hava rætt til avsláttur, eisini avsláttur av prísinum fyri akfør síni? 3. Um Les meira…
2. viðgerð av uppskoti um broytingar í alilógini v.m. á Løgtingsfundinum ímorgun kl. 10.00
Í morgun tann 16. Apríl kl. 10:00 kemur 2. viðgerð av Løgtinsmálinum um uppskot til løgtingslóg um broyting í løgtingslóg um aling av fkiski v.m. Nógv hoyrðingarsvar eru komin inn, heili 20 í tali og News hevur hugt eftir Hoyringarsvarinum frá Bakkafrost og Luna, Fylgiskjal 02, klikk her: “Ummæli av uppskoti um broytingar í alilógini” Les meira…
Lægsta tal av almennum forsyrgjaðum í 11 ár
Lars Løkke Rasmussen er ein glaður maður. Hetta skrivar hann á sín Facebookvanga í gjárskvøldið: Laveste antal offentligt forsørgede i 11 år! Folk skal ikke gå derhjemme og få løn af det offentlige. Det bliver man som menneske og vi som samfund fattigere af. Danskerne skal arbejde, bidrage til det land, de er en del Les meira…
Ferðsluljós setast upp við Hvítanesvegin í Tórshavn
Ein viðmerking til kjakið um innkomuvegin og ferðsluviðurskiftini í Havnini. Í 20 ár hevur man kjakast um, tað skal vera ferðsluljós ella rundkoyring, har Hvítanesvegurin rakar ringvegin (Við studentaskúlan í Hoydølum). Sitandi býráð ásannaði, at nú mátti avgerð takast og beint eftir, at vit tóku við, bleiv samtykt í Býráðnum at seta ferðsluljós upp. Orsakað Les meira…
Kann ein vátserviettur samanberjast við eitt bað?
Hetta kann væl henda í Klaksvík, tað sum er við at henda á Bornholm. Umsitinigin hjá Klaksvíkar Kommunu er methøg og veksur við risafetum hvørt ár og har tað gongur mest út uppá at fylla meira og meira fólk inn í umsitingina, so at tey eldru og veiku blíva koyrd í eitt síðuspor og har Les meira…
HVÍ GER KVF MUN Á POLITISKUM FLOKKUM?
Opið bræv til Johnny í Grótinum, stjóra í Kringvarpi Føroya Javnaðarflokkurin og Tjóðveldi hava havt sínar landsfundir norðuri í Klaksvík um vikuskiftið, og tað er ikki hissini, sum tíðindatænastan hjá KVF hevur gjørt burturúr. Aftur og aftur hava vit hoyrt, hvussu javnaðarformaðurin er endurgivin beinleiðis úr røðu sínari. Møguliga eru drúgvu røðubitarnir tiknir úr stroymingini? Les meira…
Annika Olsen møgiliga í Løgtingi aftur?
Landspolitikarar sýna onga virðing og fjølmiðlar ongan áhuga í at lýsa ræðuligu støðuna við ferðsluviðuskiftunum inn i Havnina. Á hesum strekki henda lutfalsliga flest ferðsluvanlukkur, vanlukkur við fólkaskaða og enntá við deyða sum fylgju. Men tað valdar tøgn um hesa ræðuligu støðu, og tað er ræðandi. Um onki mungott hendir og Tingið játtar neyðugu upphæddina Les meira…
Fólkafloksborgmeistarin Hans Toft hevur sitið longst sum borgmeistari í verandi løtu í Danmark
Hans Toft borgmeistarin í Gentofte hevur sitið longst sum borgmeistari í Danmark í verandi løtu og hevur hann verið borgmeistari í samfull 25 ár. Fólkafloksmaðurin Hans Toft tók yvir sessin í 1993 og hevur gjørt Gentofte til tað ríkastu kommununa í Danmark og hann er kendur fyri at hava beinini væl plaseraði á jørðini. Hann Les meira…
Rokningin var 11.500.000,00 kr., man hon ikki vera komin uppá 15.000.000,00 kr. nú?
Hendan greinin stóð í Norðoya Portalinum tann 29.01.2015, har Kári P. Højgaard spyr løgmann um nevndarlønir og nevndarsessir, men enn er einki hent, men heldur tvøturímóti, eg rokni við, at nevndarnassarnir eru nú komnir uppá 15. milliónir krónir um árið. 145 almennar nevndir, 743 nevndarsessir Árligu føstu samsýningarnar eru kr. 11.500.000,00 til nevndarlimir og formenn, Les meira…


text:
Jákup Mørk 13.03.2015 (22:12)
Pauli T. Petersen á tjóðveldislistan
Pauli T. Petersen, sum er borgarstjóri í Vestmanna, var á listanum hjá Fólkaflokkinum til seinasta løgtingsval. Men tá samgonga varð skipað eftir seinasta løgtingsval, gjørdi hann vart við sína ónøgd um politikkin, sum skuldi førast.
- Tað vóru fleiri viðurskifti, sum gjørdu, at eg ikki longur kundi taka undir við tí, sum flokkurin stóð fyri. Ikki minst kundi eg als ikki góðtaka, at flokkurin tók undir við ætlanini hjá Sambandsflokkinum um at fara til Danmarkar at samráðast um hægri blokk, sigur Pauli T. Petersen.
Hann er tó skjótur at leggja afturat, at tað eisini eru fleiri onnur viðurskifti, har hann als ikki er samdur við førda politikkinum hetta valskeiðið.
- Vinnupolitiskt haldi eg, at vit kunnu ikki hava eina skipan, har veiðiloyvi verða seld millum ymsu reiðaríini. Hevur tú eitt loyvi, sum ikki verður brúkt, so eigur hetta at fella til landið, sum so kann selja tað. Og tað sama skal sjálvandi vera galdandi fyri aliloyvini. Hartil haldi eg, at vit mugu skipa soleiðis fyri, at útlendskur eigaraskapur ikki er í føroysku tilfeingisvinnuni.
- Hartil síggja vit framvegis eingi tekin um nakra roynd at fjøltátta vinnulívið. Fiski- og alivinnan eru sjálvandi góð bein at standa á, og Føroyar koma í nógv ár frameftir at hava fiskin og havið sum høvuðsvinnur. Men vit mugu eisini fáa onnur bein at standa á, og vit mugu skipa okkara útbúgvingar í samsvari við hetta. Havi er og verður høvuðstilfeingið hjá okkum, og tí er tað sjálvsagt, at vit skulu hava sterkar maritimar útbúgvingar og granskingarmøguleikar. Tað er sjálvandi gott, at nógvir føroyingar í dag útbúgva seg, men við allari virðing, so ber tað ikki til, um vit øll eru juristar og búskaparfrøðingar, sigur Pauli.
- Skattapolitiskt var skattalættin skeivt skrúvaður saman. Sjálvandi skuldi ein skattalætti fremjast, men hesin er í alt ov lítlan mun komin teimum lág- og meðalløntu tilgóðar. Samstundis hevur tú í forskattingini av pensiónum hækkað pensiónsskattin. Tað minkar um hugin at spara upp, og tað kann aldrin vera serliga sunt, sigur Pauli T. Petersen.
Hann sigur, at samanlagt hevur hetta viðført eina støðu, har hann ikki longur kundi sameina seg við politikkin hjá Fólkaflokkinum, og so var talan bert um tað eina møguliga alternativið, sigur hann.
- Eg eri loysingarmaður um ein háls, og flokkurin hevur eisini fingið mína atkvøðu fleiri ferðir. So Tjóðveldi er einasta alternativið hjá mær. Hvussu ein møguligur listi til løgtingsvalið sær út, veit eg sjálvandi ikki enn, men eg havi í øllum førum gjørt av, at fái eg eina áheitan frá flokkinum, so taki eg av.
- Umframt tjóðskaparliga partin, so hevur hetta fleiri orsøkir. Flokkurin er ógvuliga rúmligur, og tí kann eg væl hava liberal sjónarmið á fleiri økjum, og samstundis kenna meg heima í flokkinum. Hartil eri eg sannførdur um, at flokkurin kann vera við til at føra tann búskaparpolitikkin, sum er neyðugur, um vit skulu fáa búskapin á rættkjøl. Og tað skal hann, um vit skulu gera okkum nakrar tankar um at verða ein sjalvstøðug tjóð.
- Vanligi føroyingurin hevur tað í mangar mátar gott í dag. Stórur partur av vinnulívinum hevur metúrslit, og hjá kommununum stendur væl til. Samstundis hevur Landskassin stór hall, og tá sigur tað seg sjálvt, at førdi politikkurin ikki er tann rætti, sigur Pauli T. Petersen, sum altso væl hugsandi verður høvuðstrumfurin hjá Tjóðveldi í Norðstreymoy til komandi løgtingsvalið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skype
Ring til okkara á Skype. Tað kann vera, at tú lesur ella arbeiðir uttanlands, ferðast ella bara hevur snildfonina í nánd og ætlar tær at ringja til okkara - lætt og ókeypis.
Trýst á Skype-ímyndina niðanfyri og tú ringir beinleiðis til Norðoya Sparikassa. Tú verður sjálvsagt biðin um at rita inn á Skype.
Eisini ber til at rita inn á Skype, leita eftir "Norðoya Sparikassi" og síðani ringja til okkara.
Skype-telefonin svarar í upplatingartíð sparikassans:
Mánadag - fríggjadag kl. 09.30 - 16.00,
hósdag tó kl. 09.30 - 18.00


text:
Í venjingarhølinum, ið eru á stødd við eini miðal hús, standa hinir limirnir í bólkinum og forrita á eini teldu. Hetta er partur av venjingini, sigur Lau. Hann greiðir frá, at teir allatíðina royna at gera framførsluna betri. Akkurát nú arbeiða teir við at gera ein intro til konsertferðina, ið byrjar í Føroyum. Tankin er, at fáa fólk at vera vill, longu tá bólkurin fer undir fyrsta lagið.
Her er ikki bara talan um at gera eina intro, men um at skapa eina heildarframførslu. Teir hava arbeitt nógv við hesum. Lau ivast ikki í, at tað verður svakliga gott og sigur, at hann hevði ynskt at sloppið at staðið í salinum og hugt eftir framførsluni.
Samrøða við Voxbotn aktuellu Carpark North, ið eg gjørdi fyri Sosialin í september 2005.
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum.


text:
Fyri at ein granskingarverkætlan skal fáa atgongd til dátur í dátugrunninum hjá FarGen, krevst m.a. ein góðkenning frá Vísindasiðsemisnevndini. Uppgávan hjá Vísindasiðsemisnevndini er at tryggja, at heilsuvísindaligar granskingarverkætlanir verða framdar á vísindaetiskt fullgóðan hátt. Øll biomedisinsk gransking krevur góðkenning frá Vísindasiðsemisnevndini. Hetta er í høvuðsheitum øll gransking í menniskjansligum tilfari.
Aðrar góðkenningar
Alt eftir hvat granskingarverkætlanin snýr seg um, krevst onnur góðkenning umframt:
Snýr granskingin seg um mannaílegur (genetisk gransking) hjá føroyingum, krevst góðkenning frá Ílegusavninum.
Inniber granskingin innsavnan av persónsdátum, krevst góðkenning frá Dátueftirlitinum.
Snýr granskingin seg um nýggjan heilivág, krevst góðkenning frá Landsapotekaranum.
Vísindasiðsemisnevndin raðfestir atlitið til støðu, rættindi og trygd hjá einstaka kanningarpersóninum fremst. Tí verður hetta atlit tikið fram um vísindalig og samfelagslig áhugamál. Eisini hóast hesi kunnu skapa møguleikar fyri at fáa til vega nýggja vitan ella at kanna verandi vitan, sum annars heimila verksetingini av eini granskingarverkætlan.
Les meira um Vísindasiðsemisnevndina her.


text:
Leiðbeining um rating
Greitt verður frá um:
Tá ið tú telvar í útlendskum kappingum við vanligari umhugsunartíð, og sum vanliga verða rataðar, hevur tú skyldu til – sum limur í TSF – at senda úrslitini frá kappingini til ratingnevndina innan 14 dagar eftir, at kappingin endaði. Hetta skal gerast, hóast kappingin er at finna á onkrari heimasíðu.
Tað, sum skal sendast inn, er:
- Hvør kappingin var og hvarr
- Nær hon fór fram
- Hvørjum tú telvaði ímóti, og hvaðani hann er
- Hvat úrslitið var ímóti hvørjum telvara
- Hvat ratingtal hvør telvari hevði. Í fyrsta lagi skal altjóða ratingtalið sendast inn. Hevur hesin einki altjóða tal, skal nationala talið innsendast. Finnur tú einki tal hjá telvaranum, so boða frá tí.
Týdningarmikið er, at tú sendir úrslitini inn, hóast tú ikki finnur røttu ratingtølini, tí so kunnu vit hjálpi til við tí. Eitt gott mið at finna ratingtølini er á heimasíðuni hjá FIDE, http://www.fide.com/ratings/index.phtml
Eru tit fleiri, ið telva í somu kapping, kann ein tykkara senda inn fyri allar.
Ætlar tú at telva í útlendskari kapping, og tú ikki vilt, at kappingin skal ratast, skalt tú boða ratingnevndini frá tí, áðrenn kappingin byrjar.
Telvar tú í kappingum í Føroyum, og sum skulu ratast, er ikki fyri neyðini hjá tær at innsenda tíni úrslit. Tey, sum fyriskipa kappingini, hava skyldu at boða ratingnevndini frá øllum úrslitunum í kappingini.
Tey, sum fyriskipa føroyskum talvkappingum, sum skulu ratast, hava skyldu at senda úrslitini inn til ratingnevndina beint eftir, at kappingin endaði. Verður Swiss Perfect
orritið brúkt til at stýra kappingini við, skal leiðbeiningin um forritið niðanfyri fylgjast.
Einans snarkappingar, sum eru almennar og eru lagdar við forritinum Swiss Perfect
, og sum fylgja leiðbeiningina um tað forritið niðanfyri, verða rataðar.
Hetta forrit er til at stýra talvkappingum við, og okkara ratingskipan er nú soleiðis innrættað, at til ber at innlesa úrslitini frá kappingum beinleiðis frá Swiss Perfect inn í ratingskipanina. Hetta ger umsitingina av ratingúrslitum munandi lættari, enn tá ið alt skal skrásetast við hond.
Tí ber nú eisini til at rata onnur sløg av talvkappingum sum t.d. snartalv, kviktalv, vanligt talv osfr.
Tá ið skipað verður fyri kappingum við Swiss Perfect, og sum skulu sendast inn til ratingútrokning, skal ein fyri hvønn telvara skráseta navn, ratingtal og limanummar hjá TSF.
Í forritinum eru serliga 4 teigar, ein skal brúka, sum eru:
- 'Intl Rtg' Her skal altjóða ratingtalið setast í, um viðkomandi einki føroyskt tal hevur
- 'Id' (beint aftanfyri 'Intl Rtg') Her skal ID hjá FIDE innsetast, um viðkomandi ikki hevur limanummar hjá TSF
- 'Loc Rtg' Her skal føroyska ratingtalið innsetast, um hesin hevur eitt tílíkt
- 'Id' (Beint aftanfyri 'Loc Rtg') Her skal føroyska limanummarið innsetast, og tað er týdningarmikið. Limanummur eru at finna undir 'Finn Telvara'. Er talan um nýggjan telvara, sum einki limanummar hevur, skal einki innsetast her.
Swiss Perfect ger tríggjar fílur, sum skulu sendast inn til ratingútrokning. Hesar hava eftirnøvnini 'trn', 'sco' og 'ini'.


text:
Alment orðaskifti hevur seinastu dagarnar verið um eitt ítøkiligt dømi, har innflutt lambskjøt er ræsað og selt, sum føroysk heimaframleiðsla (sí faktaboks um heimaframleiðslu og útlendskt lambskjøt).
Tá Heilsufrøðiliga Starvsstovan umvegis miðlarnar varð gjørd varug við hesa sølu, setti Starvsstovan seg í samband við seljaran fyri at kanna málið nærri. Seljarin var gjørdur varugur við støðuna og síðani varð gjørt vart við, at tað bar til hjá honum at nýta føroyskt lambskjøt, har framleiðarin var skrásettur í Heimaframleiðsluskránni.
Kunngerðin um heimaframleiðslu tilskilar, at allir heimaframleiðarar skulu skráseta seg í Heimaframleiðsluskránni. Skrásetingin hevur til endamáls at kunna tann einstaka brúkaran um hvaðani matvøran stavar. Hetta hevur týdning, tá Heilsufrøðiliga Starvsstovan ikki hevur eftirlit við heimaframleiðslu.
Heimaframleiðsla: Kunngerðin um heimaframleiðslu gevur skrásettum framleiðarum loyvi at selja hesar føroysku vørur undir heitinum Heimaframleiðsla:
Seyður, neyt, heimafuglur, egg frá heimafugli, villini fuglur, hara, grønmeti og frukt, bæði viðgjørt og óviðgjørt.
Harumframt tilskilar kunngerðin at loyvt er at framleiða heimaframleiðsluvørur úr innfluttum svínakjøti og innfluttum pasteuriseraðum mjólkaúrdráttum, sum eru virkaði á løggildum matvøruvirki uttanlands.
Kunngerðin loyvir ikki at innflutt lambskjøt verður ræsað í Føroyum og selt undir heitinum Heimaframleiðsla.
Útlendskt lambskjøt: Heilsufrøðiliga starvsstovan skal gera vart við, at útlendskt lambakjøt ið man ræsur í Føroyum kann seljast eftir vanligu treytum um løggilding, men kann ikki seljast sum heimaframleiðsla.
Starvsstovan vegleiðir fegin. Heilsufrøðiliga Starvsstovan harmast um støðuna, sum matseljarin er komin í. Vit vilja tí við hesum vísa á, at vit vegleiða fegin øllum, sum ætla at fara undir matvøruframleiðslu um galdandi reglar, herundir eisini um heimaframleiðslu.
Í ítøkiliga førinum var kunna um at til ber at nýta føroyskt framleitt lambskjøt, har framleiðarin var skrásettur í Heimaframleiðsluskránni.
Í dag er enn ein heimaframleiðari skrásettur, soleiðis at tað íalt eru 31 heimaframmleiðarar í Føroyum
Meira kann annars lesast um heimaframleiðslu á okkara heimasíðu, www.hfs.fo.


text:
Tíðindi
12. januar 2018
Saman við 20 øðrum fakfeløgum handaði Føroya Lærarafelag verkfalsfráboðana niðanfyri í fíggjarmálaráðnum á middegi í dag.
Við hesum verður boðað frá, at sáttmálasettu limir Føroya Lærarafelags fara í samhugaverkfall við Føroya Pedagogfelag frá mánadegnum 15. januar 2018 kl. 7.00 til týsdagin 16. januar 2018 kl. 7.00.
Verkfallið er galdandi fyri limir, sum starvast í fólkaskúlanum.
Verkfallið umfatar ikki tænastumenn, skúlastjórar, varaskúlastjórar, fyrstilærarar og lærarar í forskúlum.
Føroya Lærarafelag
Vinarliga
v/ Føroya Lærarafelag
Herálvur Jacobsen, formaður
Tlf.: 23 57 68
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sernámsdepilin hevur saman við Mentamálaráðnum og Føroya Skúlabókagrunni tikið stig til at geva út tilfar at nýta á dagstovnum.
Tilfarið er upprunaliga norskt, og granskarar og starvsfólk á stovnum, sum arbeiða við børnum við málsligum trupulleikum og lesitrupulleikum, hava ment og skrivað tilfarið.
Umsett og tillagað tilfarið til føroyskt hava Sissal M. Rasmussen, Doris Hansen og Mona N. Steintún.
TRAS er eitt eygleiðingaramboð at brúka á dagstovnum til at meta um málsligu menningina hjá børnum undir skúlaaldur. Endamálið við tilfarinum er at økja vitanina um og áhugan fyri málsligu menningini hjá børnum.
Tilfarið fevnir um eina handbók og eitt eygleiðingarblað. Í handbókini eru ástøðiligar frágreiðingar og praktisk hugskot til, hvussu ein kann menna børnini málsliga. Eygleiðingarblaðið verður nýtt til at hyggja at ymiskum økjum innan samskifti hjá barninum, so ein kann síggja, á hvønn hátt ein best kann stimbra barnið, eisini um barnið hevur málsligar trupulleikar ella seinkaða málsliga menning. Ætlanin við tilfarinum er, at farið verður tíðliga undir at stimbra barnið innan júst tað øki, tað hava tørv á. Økini, sum hugt verður at eru: samspæl, samskifti, ansur, málfatan, málsligt medvit, úttala, orðagerð og setningsgerð. Hesi øki hava øll stóran týdning fyri sosialu, kensluligu og fatanarligu menningina hjá barninum.
Umframt á føroyskum fæst tilfarið eisini á nýnorskum, bókmáli, svenskum og donskum. Tilfarið er ætlað sum hjálpiamboð hjá serkønum fólki, ið arbeiða við børnum, og kann tí einans bíleggjast frá Bókamiðsøluni.
Í formælinum skriva týðararnar soleiðis: Vónandi verður handbókin á listanum yvir kravdar bókmentir til útbúgvingar, ið geva førleikar at arbeiða við málmenning hjá børnum undir skúlaaldri í framtíðini.
Sernámsdepilin hevur saman við Mentamálaráðnum og Føroya Skúlabókagrunni tikið stig til at geva út tilfar at n...


text:
- Tíðindi, mentan og ítróttur
Danmark limur í ST-mannarættindaráðnum
Danmark er nú limur í mannarættindaráðnum hjá ST. Danmark fekk 167 atkvøður fyri at gerast limur í mannarættindaráðnum, tá tað í gjár varð atkvøtt á aðalfundi hjá ST í New York.
Hetta er fyrstu ferð, at Danmark tekur sæti í ráðnum, sigur danska uttanríkismálaráðið í tíðindaskrivi.
Anders Samuelsen, uttanríkisráðharri, er bjartskygdur um limaskapin.
- Ráðið kann virka í støðum, sum ST-trygdarráðið ikki kann. Til dømis í Myanmar og Sýria, og hetta ætla vit sum limur at gera nakað við, sigur hann. Harumframt vilja vit, at Ísrael skal handfarast sum eitt land á jøvnum føti við øll onnur lond í heiminum, sigur hann.
Limaskapurin fær gildi tann 1. januar 2019.
Fyrr í ár fór USA úr mannarættindaráðnum. Sambært amerikansku sendikvinnuni, Nikki Haley, livir ráðið ikki upp til navnið, og hon fanst at ráðnum fyri at vera ein sleiskur og ráksnúgvin felagsskapur, sum heldur fólk fyri gjøldur.
ST-mannarættindaráðið varð stovnað í 2006. Endamálið hjá ráðnum er at tryggja og styrkja mannarættindi hjá øllum heimsins borgarum. Í ráðnum eru 47 limalond, sum sita trý ár í senn.
Funnist hevur ofta verið at ráðnum. Ein týdningarmikil orsøk er, at lond, sum er kend fyri at bróta mannarættindini, kunnu eisini veljast í Mannarættindaráðið.
Sí eisini


text:
Býráðsfundur 24. sept. 2009
1.
J. nr. 352 - 09/00432
Bygnaðarbroytingar í barnaansingini hjá Runavíkar kommunu.
Ummæli frá Sosialu Deild:
Á Skála er bygnaðurin broyttur soleiðis at Frítíðarstovan og Dagstovnurin eru undir somu leiðslu.
Sosiala deild mælir til, at dagrøktirnar í Runavík og á Skála verða samanlagdar.
-Sosiala nevnd mælir til at samtykkja bygnaðarbroytingina í barnaansingini.
-Býráðið samtykti at taka undir við Sosialu nevnd.
2.
J. nr. G 265d – 04/00007
Teknisstovan v/Eyðun Petersen, søkir um byggiloyvi til íbúðarbygning við 8 íbúðum á matr. nr. 265d í Saltangará. Ætlanin verður tillagað loyvinum frá kommununi 03/03-04 og 05/10-07.
Sagt verður í skrivinum, at fyritreytin fyri at byggingin kann fara í gongd er, at vegaføringin til økið verður avgreidd.
-Byggi- og býarskipanarnevndin hevur á fundi 16/09-2009 mælt frá at játta byggiloyvi grundað á:
· Mett verður ikki, at rætt er at leiða meiri ferðslu gjøgnum torgið við býráðshúsið.
· Alternativ loysn við vegi suðureftir til Tjaldraveg er ovkostnaðarmikil til eitt einstakt byggjarí
Mælt verður til at taka upp samráðingar við umsøkjaran um keyp/umbýti av stykkinum.
-Býráðið samtykti at taka undir við Byggi- og býarskipanarnevndini.
3.
J. nr. 256 – 09/00572
Øki til minnivarða og frílendi á Glyvrum.
Regin Jacobsen hevur, vegna arbeiðsbólk á Glyvrum, sent uppskot til øki á Glyvrum til minnisvarða og til fríøki, sum Teknistovan v/Eyðun Petersen hevur gjørt, og heitir á býráðið um at luttaka í verkætlanini, við m.a at ogna sær lendi til fríøki og minnisvarða.
-Mentanarnevndin hevur á fundi 15/09-2009 mælt til at kommunan ognar sær lendið niðanfyri fjósið matr. nr. 106 og 101i á Glyvrum til minnisvarða og lendi til gøtu frá Glyvragjógv suður til minnisvarðaøkið.
Ummæli frá Teknisku Deild:
Sum víst á viðlagda korti, er neyðugt at keypa íalt 924 m2 burturav 5 ymiskum matriklum til endamálið. Kostnaðurin verður mettur til kr. 111.640,00.
-Byggi- og býarskipanarnevndin hevur á fundi 16/09-2009 mælt til at at góðkenna ætlanina og at taka hetta við í endurskoðan av býarplaninum. Mælt verður eisini til at avseta 150.000 kr á komandi fíggjarætlan til jarðakeyp.
Nevndin heitir á Tekn. deild um at arbeiða víðari við málinum.
-Býráðið samtykti at taka undir við mentanarnevndini og byggi- og býarskipanarnevndini.
4.
J. nr. 029 – 09/00514
Broyting av Kommunustýrisskipanini fyri Runavíkar kommunu.
-Fíggjarnevndin hevur á fundi 17.09.2009 mælt til at samtykkja uppskotið til broyting í kommunustýrisskipanini.
-Býráðið samtykti at góðkenna uppskotið til Kommunustýrisskipan.
5.
J. nr. 102 – 09/00594
Eykajáttan fyri 2009.
Keyp av gomlu doktarahúsunum
-Fíggjarleiðarin mælir til at samtykkja eykajáttan uppá 1 mió. á nýstovnaða rakstrarstaðið 611 “Kommunalir bygningar, íløgur”. Játtanin verður flutt frá RS 651 “Vatnverk, íløgur”Hetta fær hvørki ávirkan á samlaðu økini sum Tekniska nevnd fyrisitur ella samlaðu figgjarætlanina fyri 2009.
-Býráðið samtykti at játta 1. mió. til keypið av gomlu doktarahúsinum og at játtanin frá rakstrarstaði 651 verður flutt til 611.


text:
Olav Enomoto
Føddur: 23. mai 1973
Foreldur: Ninna Ólavsdóttir Enomoto og Kazuomi Enomoto
Sambúgvi: Maud Poulsen
Børn: 1 barn, f. 07.02.04
Útbúgving: Matematisk studentsprógv - Datamatikari
Yrki: Netumsitari í Føroya Banka
Álitisstørv: Eykamaður á tingi fyri Bárð Nielsen, landsstýrismann, eftir valið 20. januar 2004 til 8. mai 2007, tá Bárður Nielsen aftur tók sæti á tingi. Varamaður fyri Bárð Nielsen frá 29. mai 2007, tá Bárður Nielsen fór í farloyvi sum tingmaður. Limur í mentanarnevndini og lokalnevndini
Heimstaður: Hornavegur 6, FO-350 Vestmanna
Telefon/fax: 424745
Teldupostadressa: olave@logting.fo


text:
Jóannes Hansen 15.04.2018 (11:12)
Stóra botnslagið verður við Stórá
Stigatalvan sigur, at talan verður um uppgerð fyri at førka seg úr botninum, tá ið Suðringar seinnapartin fáa vitjan av AB.
Eftir javnleikir í tveimum teimum fyrstu umførunum hava argjamenn drigið svart, og eftir sigur í Vágum í øðrum umfari hava Suðringar drigið svart. Í tveimum heimadystum við Stórá er tað ikki eydnast at fáa bóltin í málið hjá mótstøðuliðnum – 0-4 ímóti NSÍ og 0-1 ímóti KÍ.
Síðani 2-1 sigurin í Sørvági hava Suðringar ikki skorað mál. Harvið hava teir verið á vøllinum í 270 minuttir, síðani Stegan Radosavljevic í 95. minutti og við brotssparki skoraði sigursmálið ímóti 07 Vestur.
Bæði ímóti KÍ og serliga hóskvøldið í Gundadali ímóti B36 vóru marginalirnir ikki við Suðringum.
-Sum á Skála so spældu vit okkum til møguleikar ímóti B36, men vit tóku ikki av. Hugburðurin var framúr, og vit vóru vónsviknir, men nú fokusera vit uppá, at vit hava viljan og hugburðin at stríðast fyri liðið, og tað fara vit at gera ídag. Um vit avrika, sum vit hava gjørt undanfarnu ferðirnar, so eiga vit at hava góðan møguleika ímóti AB, sigur Stefan Radosavljevic hjá Suðringum.
Ímóti B36 var Teitur Mortensen fremsti maður í fyrra hálvleiki, meðan Búi Egilsson loysti av beinanvegin eftir steðgin.
Argjamenn góvu hóskvøldið meistarunum í Víkingi skarpan gang. AB legði seg framum, men tað endaði við 2-1 tapi.
-Vit iðraðu okkum um tapið hóskvøldið, tí vit høvdu møguleikar at vinna í hvussu so er eitt stig. Nú hava vit sodnað vónbrotið, sum tað var at tapa ímóti Víkingi, og nú fokusera vit á avbjóðingina ídag. Vit vóna, at tað í dag fer at eydnast at vísa sama ágrýtnið og beinleiðis spælið, sigur Jobin Drangatein hjá AB.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
3. apríl 2018
Myndir: Jan Sørensen
Kvinnurnar hjá okkum spældu móti Neistanum í Hoyvíkshøllini leygardagin.
Hjá kvinnunum snúðu tað seg um at halda fast í Neistanum, ið lá á fjórða plássi. Við einum sigri var enn teoretiskur møguleiki at hótta hetta plássið, men Neistin var frammanfyri meginpartin av dystinum.
Leingi í fyrru hálvu lógu vit frammanfyri, og vit fingu nógv mál í skjótálopum. Eftir at Neistin legði eina mansverju á Mariu, tá steðgaði upp hjá okkum, bæði í uppspælinum og í álopinum. Hóast serliga Durita tók ábyrgd við nógvum málum, so eydnaðist tað Neistanum at steðga okkum í so ofta í álopinum, so at tær í seinna hálvleiki fingu bygt eina leiðslu, ið vit ongantíð veruliga megnaðu at hótta.
At enda endaði dysturin við 23-26 sigri til Neistan, og kvinnurnar vóru sum vera mann keddar um tapið. Ikki minst tí at vit vóru væl við í meginpartinum av dystinum og kundu við meira hepni fingið eitt betri úrslit.
Kvinnurnar hjá okkum skulu stríðast við Stjørnuna í Klaksvíksunnudagin 7. apríl. Hetta er ein umráðandi dystur um fimta plássið í kappingini, og eitt gott úrslit her hevði lagt væl afturat annars góðkenda kappingarárinumm.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Tímalønt illa fyri
14. august 2015
Seinastu tíðina hevur nógv fokus verið á samfelagsbólkin, ið livir á ella undir fátækramarkinum.
Tað er ein veruleiki, sum vit eiga at fyrihalda okkum til, og sum eitt framkomið land eigur at gera alt fyri at sleppa sær av við. Men passivar veitingar frá tí almenna eru ikki altíð tann besta loysnin.
Passivar veitingar kunnu latast í styttri tíðarskeið, ella so leingi tað er neyðugt, so hesi kunnu fóta sær aftur og virka úti í samfelagnum.
Nýhugsan skal til innan forsorgarlógina, sum tryggjar rættindi og skyldir - ein grundleggjandi tørv, sum er uppgávan hjá tí almenna. Men tað má gerast skilagott, so ongin av okkara borgarum detta niðurímillum - ein skipan har tað møguliga verður neyðugt at raðfesta øðrvísi.
Taka vit ein tímaløntan sum dømi, sum eru í lága lønarendanum við umleið 20.000 kr. um mánaðin, so eru hesi sera illa vard, tá ið okkurt berst á - arbeiðsskaði ella sjúka.
Dagpeningurin er ikki meira enn 80 prosent av einari arbeiðaraløn og er talan um, eftirviðgerð, heilivág og møguligar ferðaútreiðslur, so noyðast tey sjálvi at gjalda størsta partin, í nøkrum føri alt. Um talan er um hjún, sum liva av arbeiðsmanna- ella handverkaraløn, er skjótt at rokna út, at hesi nærkast fátakramarkinum.
Í veruleikanum eru tey tímaløntu verri fyri enn tey, sum eru í ALS skipanini.
Hetta er bólkurin, sum skapar virðini og vinningin í samfelagnum, sum kunnu koma illa fyri.
Vit skulu bøta um korini hjá teimum, sum eru og kunnu koma illa fyri.
Vit skulu ikki seta samfelagsbólkar upp ímóti hvørjum øðrum, tí er neyðugt at viðgera hetta breitt.
Tað er umráðandi, at vit raðfesta rætt. Okkara vælferðartænastur eru alla tíðina undir trýsti og tí er neyðugt at skipa almenna geiran rationelt og effektivt.
Eivin H. Jacobsen, løgtingsmaður
Valevni Sambandsfloksins til løgtingsvalið
RN
Aftur


text:
Umhvørvisstovan er seinasta árið vorðin varug við, at leivdir av plasti frá tendringsskipan, sum vanliga verður brúkt til at spreingja við í grótbrotum og tunlum, reka upp á land, tá grót frá hesum virkseminum verður brúkt til útbyggingar á sjónum.
Plastleivdir frá spreingiskipanini fylgja við grótinum, tá tað verður flutt úr grótbrotum ella tunlum. Tá grótið verður slept á sjógv, skola plastleivdirnar av grótinum og flotna.
Umhvørvisstovan metir, at bert ein lítil partur av plastleivdunum, sum losna frá grótfyllingini, rekur upp á land, meðan stóri parturin verður verandi í sjónum.
Grótframleiðarin hevur skyldu til at tryggja, at so lítið plast er uppi í grótinum sum tekniskt og fíggjarliga gjørligt. Grótframleiðarin hevur eisini skyldu til at skifta til tendringsskipan, sum bæði er minst líka trygg sum verandi skipanir, men samstundis hevur minni umhvørvisárin enn verandi tendringsskipanir, tá hetta er tekniskt og fíggjarliga gjørligt.
Krav um umhvørvisgóðkenning
Út frá hesum metir Umhvørvisstovan, at útlát av plasti, tá grót verður koyrt á sjógv, t.d. í sambandi við havnargerð ella aðrar útfyllingar á sjónum, kann hava týðandi árin á umhvørvið.
Hóast tað ikki er ein beinleiðis heimild í lógini um verju av umhvørvinum at krevja, at verkætlanir at gera tunlar og at fylla grót út á sjógv, ætlar Umhvørvisstovan í hvørjum einstøkum føri at taka støðu til, um tunnilsverkætlan og verkætlan at fylla grót út á sjógv skal hava umhvørvisgóðkenning.
Heimild til hetta er í § 28 í løgtingslóg nr. 134 frá 1988 um umhvørvisvernd.
Runavíkar kommuna søkti hin 1. mars 2018 um umhvørvisgóðkenning av arbeiðinum at fylla upp til havnarøki millum oljukajina og bátahylin á Bakka á Glyvrum.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi 25. apríl 2018.
Um tú vil hava meira at vita, ert tú vælkomin at seta teg í samband við Ingvard Fjallstein, telefon 342400 ella us@us.fo
« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Barna- og ungdómsbókmentir virdar í Norðurlondum
Ein norðurlendsk virðisløn fyri barna- og ungdómsbókmentir er stovnað. Hon verður latin fyrstu ferð í 2013 og er 350.000 kr.
Í gjár samtykti Norðurlandaráðið á fundi í Helsingfors at stovna virðisløn fyri norðurlendskar barna- og ungdómsbókmentir. Virðislønin verður 350.000 DKK, sama upphædd sum verandi bókmentavirðisløn Norðurlandaráðs. Umsitingin hjá tí nýggju virðislønini verður í Norrøna húsinum í Reykjavík, sum saman við skrivstovuni hjá Norðurlandaráðnum í Keypmannahavn fær ábyrgdina fyri hesum átakinum hjá ráðharraráðnum. Umframt sjálva virðislønina hoyra hesi tiltøk til átakið: rithøvundaskúli á Biskops Arnö fyri ung, stuðul til at norðurlendskir rithøvundar vitja, størri stuðul til týðing og fígging til samstarv tvørtur um londini.
Undan avgerðini um hetta norðurlendska átakið fyri barna- og ungdómsbókmentir hava nógvar góðar samráðingar og samrøður verið millum norðurlendskar mentamálaráðharrar og tingfólk. Barnabókmentalig umhvørvi hava verið til taks við vitan síni, førleika og undirtøku.
Virðislønin verður latin fyrstu ferð í 2013, og metingarnevnd verður sett skjótast gjørligt.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Í hesum døgum eru umboð fyri Pedagogfelagið á NLS sektor-fundi í Keypmannhavn. Hetta er ein bólkur av norðurlendskum systurfeløgum, sum koma saman um at práta um viðkomandi faklig evni, so sum lønarlag, fyrireiking, útbúgving, skipan av arbeiðsviku og ”gólvtíð”.
Fundurin er í høvuðssætinum hjá BUPL í Keypmannahavn í ár, og fellur samstundis við at danska stjórnin og kommunurnar hava verkbannað (lockout) ein stóran part av danska almenna arbeiðsmarknaðinum. Júst á sama hátt sum gjørt var í Føroyum í desembur í fjør. Nógv hevur verið spurt inn til verkfallið og verkbannið, sum Pedagogfelagið varð ígjøgnum í desember/januar.
Í sambandi við sektor-fundin hava vit vegnað allar limirnar í Pedagogfelagnum nýtt høvi at takka fyri stuðulin, sum norðurlendsku feløgini við stuðulsskrivum og beinleiðis fíggjarligum stuðuli vístu Pedagogfelagnum, meðan verkfallið og verkbannið var.
Týðuligt er komið til sjóndar, at norðurlendsku feløgini stuðla hvørjum øðrum, men eisini at vit í Føroyum hava verið undangongufólk í treiskni, samanhaldi og úthaldni yvirfyri arbeiðsgevarinum. Stóra limatalið, samanborið við fólkatalið, hevur sett Pedagogfelagið í eina sterka samráðingarstøðu yvirfyri almenna arbeiðsgevaranum, og tað gav úrslit. Semingin hjá Pedagogfelagnum er søguliga góð í norðurlendskum høpi.
Á myndunum ovast og hesari niðast síggja vit Elin N.W. Tausen handa ávíkavíst Haraldur F. Gíslason og Lasse Bjerg Jørgensen gávu frá Føroya Pedagogfelagið.


text:
Farvæl, harra Muffin
Bókadeild Føroya Lærarafelags
62,00 kr
Spar 5,00 kr
- Síður: 42
- Útgávuár: 2002
- Upprunamál: svenskt
- Innbinding: innbundin
- Rithøvundur: Ulf Nilsson
- Myndir: Anna-Clara Tidholm
- Týðari: Ebba Hentze
Ein genta eigur ein hamstara, ið eitur Harra Muffin. Einaferð var hann ungur og sterkur og orkaði at bera og dragsa agurkur, men nú er hann gamal, móður og gráur. Hann hugsar um lívið hjá sær og mjatlar eina mandlu. Ein mikudag fær Muffin brádliga ilt í magan. Tey senda boð eftir djóralæknanum, men hon kannar hann og bara ristir á høvdinum - har er onki at gera.
Ein heilskapað og hugvekjandi myndabók um tað at gerast gamal og doyggja. Bókin lýsir eisini, hvussu børn hugsa um deyðan.


text:
Hvat Hendir
Klaksvík er karmur um fleiri stór tiltøk alt árið. Nevnast kann Sjómannadagurin, har sjólívið verður flutt upp á land í einum stórfingnum tiltaki til heiðurs fyri føroysku fiskivinnuna. Summarfestivalurin, ið hvørt ár savnar túsundtals fólk í hjartanum á Klaksvík, og siðbundna Norðoyastevnan, har kappróðurin verður skotin í gongd.
Harafturat eru fleiri smærri tiltøk alt árið. Á jólum verður skipað fyri hugnaligum uttandura jólahaldi, og á nýggjárinum er afturvendandi mentanartiltak. Mentanarvikan torradagar fer fram í februar, og harafturat eru konsertir, framsýningar og sjónleikur alt árið.
Nærri kunning fæst við at venda sær til Visit Norðoy – Vit vita altíð hvat hendir økinum.


text:
Sera hugnalig sethús við góðum útsýni við blindan veg. Sethúsini eru fyri tað mesta umvæld frá 2006 og frameftir. Sethúsini eru innrættað soleiðis: í ovastu hæddini er 3 kømur, kontór/upppihaldsstova/gongd, baðirúm og trappugongd. Í miðhæddini er durur, gongd, trappugongd, baðirúm, stova og køkur í einum við atgongd út til sólhúsið. Í niðastu hæddini er innbygd garasja og kjallari.
Til ognina hoyrir eisini sólhús við hitapotti. Sethúsini verða upphitað við hitapumpu, sólorku og hita frá brenniovni. Góð atgongd er til ovasta loft, har høgt er til loftið og pláss er fyri uml. 50 m2 av goymslu.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Mínboks verður nú partur av Talgildu Føroyum
P/F Mínboks og Gjaldstovan hava gjørt sáttmála um, at Gjaldstovan yvirtekur skipanirnar hjá felagnum fyri 5 mió. kr. Hetta er sostatt fyrsta stigið í ætlanini um, at Gjaldstovan tekur yvir báðar loysnirnar hjá P/F Mínboks - Mínboks og Mínlykil. Í seinasta lagi 31. desember í 2018 yvirtekur Gjaldstovan loysnirnar fult og heilt.
Vit í Talgildu Føroyum fegnast um, at loysnin verður knýtt uppí verkætlanina og síggja nógvar fyrimunir í, at skipanirnar hjá P/F Mínboks verða partur av Talgilda Samleikanum og Tænastuportalinum.
Við yvirtøkuni fær Gjaldstovan fíggjarligu ábyrgdina og samstundis fulla ávirkan á loysnirnar. P/F Mínboks, sum Posta og Elektron eiga í felag, heldur fram at hava rakstrarligu ábyrgdina.
Les meira her.


text:
10. Okt 2018
”Eg upplivdi at andin hjá Dario Fo sveimaði yvir hesi sýningini: politisk, provokerandi, klovnaleikur – og tað er ikki smávegis rós” Soleiðis skrivar íslendski ummælarin Silja Aðalsteinsdóttir um leikin Shhh!, sum verður vístur í Norðurlandahúsinum 20. oktober. Shhh! er ein hugtakandi og...
10. Okt 2018
Sjónleikaradeildin í Losjuni fer í næstum at framføra enn ein heimskendan klassikara, men hesaferð er pallsetingin heilt serlig og slóðbrótandi. Leikurin verður nevniliga framførdur í Býráðshúsinum í Norðragøtu. Myrka tíðin merkir sjónleikur í Gøtu, og í ár er einki undantak. Sjónleikaradeildin í Losjuni fer...
05. Okt 2018
Í sambandi við at Havnar Sjónleikarfelag fyllir 100 ár í ár, sýnir felagið í hesum døgum leikin Jørundur Hundadagakongur, eftir Jónas Árnason.Leikurin, ið er bygdur á eina av mest merkisverdu hendingum í søgu Íslands, er ikki ein sannsøguligur leikur, men er tað, ið høvundurin kallar...
16. Jul 2018
Í ár verður tann 10. NEATA Festivalurin í Anykschiai í Litava í døgunum 31. juli - 5. august. Heitið á festivalinum er "Traditions Create Future". Sum limur í NEATA er MáF eisini saman við øllum hinum NEATA limalondunum boðin at luttaka við leikbólki. MáF...
11. Jul 2018
EDERED er ein felagsskapur, ið skipar fyri barna-/ungdómstiltøkum í samband við sjónleik. Endamálið hjá felagsskapinum er at menna millummentarligt arbeiði innan drama og sjónleik fyri børn/ung í Evropa. Tiltakið fevnir m.a. um sjónleikaraskeiðir av ymiskum slag og framførslur, har børn/ung í aldrinum 13-15 ár,...
01. Jun 2018
Set kross í kalendararn 14. – 16. september og tekna teg til Stanislavskij-skeið í Royndarhúsinum í Nólsoy. Tveir spennandi dagar har tú hevur møguleika at menna teg sjálvan í einum kreativum og spennandi umhvørvi. Ert tú áhugaleikari og ynskir fleiri amboð at...
24. Mai 2018
TÍÐINDASKRIV FRÁ KLAKSVÍKAR SJÓNLEIKARAFELAGStuttlig endurreising á Norðoyastevnu Norðoyastevnan, ið verður hildin í Klaksvík fyrsta vikuskiftið í juni, er fyrsta stevnan á árinum. Tað er á Norðoyastevnu, at kappróðrarfeløgini skjóta kappingarárið í gongd og soleiðis eisini summarið. Hettar er nú sum fyrr, men Norðoyastevnan kann sigast...
23. Mai 2018
Dramaverkstaðið í Tórshavn, sum varð 20 ár í januar, fer í næstum út úr verkstaðnum at framføra tveir barnaleikir:"Gullringurin" og "Fremmanda gentan". Eisini syngur dramakórið.Framførslan við báðum leikum og kórinum varir í uml 50 minuttir.Leiksýningar:Løkshøll í Runavík: 26. mai kl. 14:00 og 16:00.Tjóðpallur Føroya: 12....


text:
Sjey føroysk listafólk prýða Glasir
Dan Klein --- 12.08.2018 - 09:08
LISTPRÝÐING: Listin á Glasi er øll føroysk, og listaverkini eru serliga at síggja í innanhýsis trappurúmunum. Av teimum 40 uppskotunum, sum komu inn, valdi listprýðisnevndin sjey føroysk listafólk til at standa fyri hesum. Tey eru Brandur Patursson, Sigrun Gunnarsdóttir, Jóhan Martin Christiansen, Anker Mortensen, Rannvá Kunoy, Ragnhild Hjalmarsdóttir Højgaard og Hanni Bjartalíð.
Í faldaranum, sum Landsverk lat gera í sambandi við móttøkuna á Glasi hósdagin, stendur soleiðis at lesa um listprýðingina og tankarnar hjá listarfólkunum, ið standa aftanfyri:
Brandur Patursson hevur valt at gera glasmálningar í eini trappugongd. Hetta er gjørt við ledljóspaneli við einum serligum ljósleiðandi filmi innan fyri opalfibur, ið gevur sera gott ljós, og sum er gjørt eftir eini tjúgd á bert 0,8 sentimetrar. Ljósið liggur aftanfyri glasmálningarnar, og saman við litinum skapar hetta eitt umhvørvi, ið riggar væl saman við infrastrukturinum. Eisini gevur hetta eina fatan av, hvar í bygninginum tú ert staddur.
Sigrun Gunnarsdóttir hevur valt at prýða trappurúmið sum eina søgu ígjøgnum lívið. Tú stendur á lívsins palli og hyggur teg um, og tað er tú, sum skalt velja, hvar tú ert, og hvar tú fert. Lívið er alla tíðina eitt val. Allar ferðir í lívinum byrja við einum fótafeti. Byrjaðverður við at lýsa føðingina, síðani søgu okkara sum fólk, eina brúgv sum eitt symbol, ið lýsir hetta at fara frá einum lívsskeiði í eitt annað, eins og skapanina, menningina og ymisk onnur evni í lívsins viðurskiftum. Sigrun hevur málað beinleiðis á betongveggirnar.
Jóhan Martin Christiansen hevur gjørt nøkur listaverk, ið taka støði í tankanum um eftirmyndir, sum koma, tá eygað framleiðir eina sjón ávirkað av ljósi, sum tú hevur verið útsettur fyri. Til dømis um tú hevur verið í einum rúmi við grønum ljósi, verður eftirmyndin ljósareyð. Tankar um ljós, skugga, tilfar, bygnað, tað at sansa og líknandi, eru grundleggjandi í verkunum, ið eru hugsað til trappurúm ella framvið svalunum í Glasi. Undir byggingini gjørdi hann stoypingar av umhvørvinum rundan um Glasir, umframt av byggitilfari, ið varð roknað sum burturkast frá sjálvari byggingini. Eitt nú papp, plastikk, betong, træ og annað avlop. Endaligu verkini eru stór relieffir í ymiskum formum, ið lýsa eina heilt ítøkiliga eftirmynd av einum umhvørvi, ið var tilstaðar, meðan bygt varð.
Anker Mortensen hevur valt listprýðing á træ. Hann hevur gjørt smáar málaðar trægipsmyndir, akvarel, træskurðir, koparprent og tekningar á pappír í trærammum. Eisini eru nakrir málningar gjørdir á træplátur. Til trappurúmið hevur listamaðurin hugsað um heitar myndir sum mótsetning til kalda betongið og kunstiga ljósið. Hetta skal skapa frið í einum fríkorteri, tá gingið verður upp og niður, ella til dømis eitt frírúm í sambandi við próvtøku. Myndirnar til veggirnar eru gjørdar á sonevndar mdf-plátur í staðin fyri á lørift. Flatan framman er grovpussað og grundað við beinlími og gesso. Síðan er málað eins og á lørift. Talan var um eina fleiri mánaðar langa tilgongd, ið hevur formað seg við nógvum løgum fram til liðna verkið.
Rannvá Kunoy hevur í sínum verkum hugsað gjølla um dimensjónir og ymiskar hæddir, og sostatt eru verkini ein fullkomin heild, har hvørt einstaka verkið hevur sín tilætlaða leiklut. Alt snýr seg um ljós og gjøgnumskygni við glasi. Bygningurin er gjørdur og stendur fram í ráðum betongi, sum er tað mest brúkta byggievnið í 20. øld. Hetta hevði altavgerandi týdning í endurreisnini av Evropa eftir annan veraldarbardaga. Toyálirnir, sum vavdar vórðu um lík fyri túsundum av árum síðani, samanbornar við betong, eru elegantir og kompleksir samanbrestir millum evni í allari okkara evolutión. Við at integrera betongið í installatiónina, fara “tóma” rúmið og trappupallar at virka sum grá monokrom við óætlaðum markeringum mótvegis teimum seks verkunum, sum eru partar í allari trappuni.
Ragnhild Hjalmarsdóttir Højgaard hevur arbeitt eftir teirri reglu at tónseta og mynstra umhvørvið í teimum báðum auditoriunum. Hetta er gjørt soleiðis, at listvevnaðurin stuðlar undir at skapa ein pall mótvegis øllum tí, sum fyriferst fremst í auditorium. Í hesum parti av rúmunum er sostatt litsett ljósari, sum spakuliga fer yvir í myrkari litseting, jú longur aftur í auditorium, tú flytir teg. Tað sama er við mynstringini, sum hevur eina tilgongd úr minni ógreiðum skapi til størri greiðari skapilsi. Í myndamálinum liggur sostatt gongdin millum tað ótøkiliga og tað ítøkilga, tað ógreiða og tað greiða. Í tilfarinum er listasniðið ankrað í siðaarvi í mun til føroysku ullina, og er knýtt fram til samtíðina í mun til val av nýmótans tilvirkingartøkni og estetiskum úttrykki. Eisini hevur Ragnhild gjørt ljóðdoyvandi gardinur í teimum báðum auditoriunum.
Hanni Bjartalíð hevur gjørt eitt listaverk, sum fevnir um klótu og beinkir, ið eisini er eitt stað, har næmingar savnast. Talan er um ein myndburð av klótini, sum er dottin ígjøgnum stóra glastakið, og lend beint á felagsøkinum. Tey ymisku sløgini av viði og stóri rundi formurin eru eitt aftursvar til tann stóra, runda bygningin úr glasi, betongi og jarni. Formurin og tilfarið gevur rúminum hita og leggur upp til nýtslu, og at fólk savnast. Klótan, sum er umleið tríggjar metrar í hædd, fevnir um ein heim innan, har hyggjarin kann skoða ígjøgnum smá hol ella eygu. Heimurin inni broytist alt eftir, hvørt eyga tú hyggur ígjøgnum, og ljósið tendrar við sensorum. Kring um standa skulpturar, ið samstundis virka sum beinkir. Umframt fleiri sløg av timbri er tilfarið úr glasi, slípaðum gróti og metalli.
Niðanfyri eru nøkur av listaverkunum avmyndaði, og tað er sjálvandi greitt, at vanligar fotomyndir ikki avspegla fullu dygdina í verkurnum. Tað kann tí viðmælast, at tey sum vilja njóta fulla útbýtið av hesum, eiga at leita sær ein túr út at Glasir at síggja listina, sum tekur seg út á staðnum.
Lesa meira og sí fleiri myndir frá móttøkuni á Glasi hósdagin á hesi leinkju:


text:
Yvirtøkurnar hjá Javnaðarflokkinum
24. september 2018
Kostnaðurin av yvirtøkum Javnaðarfloksins koma til eitt nýtt landsstýrið, og føroyingar fáa rokningina
Jónleif Johannesen roynir at blása seg upp um Sambandsflokkin. Jónleif er ikki á rætta stað. Sambandsflokkurin fegin vil samstarva við Javnaðarflokkin, men tíverri er flokkurin hjá Jónleifi snaraður til at blíva ein loysingaflokkur.Kanska Jónleif kann hjálpa til at venda flokkinum?
Dýr familjumál
Hesaferð vóru kostaðarmiklu familjumálini ovast á skrá. Hetta sjálvt um økið er professionelt umsitið, og vandin fyri ógegni er burtur. Kærumøguleikar virkaðu eisini sera professionellir.
Útlendingamál eru eisini klár at yvirtaka, hóast ongar fyrireikingar eru gjørdar. Eftir er at gjalda rokninginina. Hon verður send næsta landstýrið at gjalda, og føroyingar fáa sjálvandi eisini rokningina.
Einki er ókeypis, nú fullveldisflokkar stýra.
Blokkstuðulin er fastfrystur, og røddir ljóða upp í saman um ein blokkniðurskurð afturat. Tjóðveldi fær sítt.
Á Fólkatingi
Javnaðarflokkin á Folkatingi hevur í fleiri ár mælt til tað sama. Somuleiðis hevur Javnaðarflokkurin á Fólkatingi ákært danir fyri at keypa sær vald við peningi úr ríkinum.
Tað vil siga, at blokkurin, sum jú er játtaður til sjúkrahús, pensiónir og almenna forsorg, eru pengar fyri vald, sambært nýggja Javnaðarflokkinum.
Er Javnaðarflokkin blivin loysingaflokkur á hædd við Tjóðveldi og Framsøkn?
Sær nakar mun á teimum?
Stjórnaskipanarbroytingin, sum kom frá løgmanni sjálvum, leggur upp til loysing ígjøgnum bakdyrnar.
Upp undir seinasta val
Tá val var seinast, førdi Javnaðarflokkurin seg fram sum ein sambandsflokkur. Tá ið valið var av, hamskiftist flokkurin og ballaði seg gleðiliga í føvningin á Tjóðveldi og Framsøkn. Hetta hevur ikki líkst Javnaðarflokkinum.
Nú vit fara inn í eitt nýtt valár.
Tað skal ikki undra nakran, um Javnaðarflokkurin aftur fer at tosa, sum ein sambandsflokkur. Atkvøðurnar skulu jú koma frá sambandsfólki fyri síðani at brúkast saman við Tjóðveldi.
Tað gongur sjón fyri søgn. Tey biðja jú um at sleppa at halda fram við somu samgongu - við Tjóðveldi og Framsøkn. Kumpassnálin, sum fyrr stóð á frælsi, javnrættindi og brøðralagið, er dottin av. Sjálv kumpassin slept fyri borð. Loysingarfólkini hava fríar ræsur at beistast og bólta sær.
Rokningin 784, at gjalda við kassa 1.
Útreiðslurnar á fíggjarlógini eru hækkaðar 784 milliónir, síðan samgonga tók við. Fiskivinnan er gjørd politisk aftur, og álitið á hana er í fríum fallið millum manna. Útflutningurin er eisini minkaður munandi, meðan útreiðslurnar hækka støðugt.
Sporini ræða
Føroyar høvdu eina liknandi samgongu í tíðarskeiðinum 1985-1989. Hon leygði lunnar undir húsagangin fyrst í nýtiárunum.
Tað hevði verið tápuligt at gjørt somu feilir aftur, sum løgdu lunnar undir eina tað svárastu kreppu i nýggjari tíð.
Føroyum tørva støðufesti
Sambandsflokkurin ger tað hann sigur. Hann ansar eftir tínum rættindum í ríkinum, tínum pengum, og fólksins viðurskiftum yvirhøvur.
Hann ansar væl eftir, at fíggjarviðurskifti Føroya verða forsvarliga umsitin.
Hann ansar eftir at vinnulivið, sum heldur øllum øðrum uppi, sleppur at virka á frían hátt, undir ábyrgd.
Tú veitst, hvar tú hevur Sambandsflokkin.
Edmund Joensen
løgtingsmaður fyri Sambandsflokkin
RN
Aftur